Pandemik COVID-19, kemelut ekonomi dan peranan gerakan Islam

Bagaimanapun, ramai ahli ekonomi yakin bahawa kesan ekonomi akibat COVID-19 adalah lebih buruk daripada Krisis Kemurungan Besar (Great Depression) pada tahun 1930-an. Statistik daripada Amerika, iaitu pemain yang paling penting dalam ekonomi global, memberikan gambaran yang sangat muram.

Hanya dalam tempoh tiga minggu sahaja yang berakhir pada awal April, 16.8 juta rakyat Amerika telah kehilangan pekerjaan. Satu laporan meramalkan bahawa kemungkinan besar pada akhir wabak COVID-19 ini, seramai 47 juta pekerja Amerika akan menganggur dan mengakibatkan kadar pengangguran meningkat kepada 32 peratus.

Jerman, negara yang mempunyai saiz ekonomi yang paling besar di Eropah juga sedang mengalami kemelesetan yang teruk. Ekonominya dijangka menguncup hampir 10 peratus dalam tempoh tiga bulan antara April sehingga Jun 2020. Lebih daripada 230,000 orang dijangka kehilangan pekerjaan.

Keadaan ini adalah sama di hampir kesemua negara lain dan menyebabkan Oxfam (sebuah pertubuhan kebajikan antarabangsa) mengunjurkan bahawa setengah bilion orang mungkin akan tergolong dalam kategori miskin akibat krisis ini.

Gerakan Islam sudah tentu harus terlibat  dalam aktiviti membantu mereka yang malang ini. Antaranya termasuklah menganjurkan aktiviti kutipan derma untuk disalurkan kepada golongan miskin dan lemah. Namun, aktiviti ini bukanlah satu-satunya aktiviti yang boleh dilaksanakan oleh gerakan Islam.

Gerakan Islam juga harus mampu mengetengahkan solusi berbentuk penyelesaian jangka panjang kepada masalah yang dihadapi oleh seluruh masyarakat dunia, terutama sekali dari aspek penyelesaian masalah ekonomi dan kewangan.

Antara perkara yang harus ditekankan oleh gerakan Islam ialah betapa sistem ekonomi sedia ada yang berasaskan kepada industri hutang atau riba telah melipatgandakan kesan buruk ekonomi akibat wabak ini.

Perkembangan industri hutang yang dibiarkan berkembang selama ini telah mengakibatkan jumlah hutang global sekarang menjadi lebih daripada USD253 trilion. Jika diterjemahkan ke dalam ringgit, ia adalah lebih daripada RM1 quadrillion, satu istilah yang tidak pernah diguna pakai sebelum ini.

Di negara kita sendiri, jumlah hutang daripada semua sektor (yakni kerajaan, korporat dan isi rumah) ialah hampir RM3.5 trilion.

Keberbahayaan keadaan ini telah ditekankan oleh institusi kewangan antarabangsa IMF pada bulan Oktober 2019, apabila ia menyatakan bahawa keadaan keberhutangan syarikat-syarikat sebanyak USD19 trilion akan menjadi ‘bom jangka’ (time bomb) sekiranya berlaku kemelesetan global.

Ia juga menyatakan bahawa hampir 40 peratus daripada hutang korporat di lapan negara utama iaitu Amerika Syarikat, China, Jepun, Jerman, Britain, Perancis, Itali dan Sepanyol, adalah mustahil untuk diselesaikan jika terdapat kelembapan ekonomi.

Malangnya apa yang sedang berlaku kini ialah situasi kemelesetan ekonomi, iaitu jauh lebih serius daripada kelembapan ekonomi. Akibatnya banyak segmen masyarakat yang sedang menghadapi suasana kesulitan kewangan yang runcing dan terpaksa meminta bantuan kewangan daripada kerajaan.

Namun, akibat daripada sistem riba yang diamalkan selama ini, hampir kesemua kerajaan di dunia turut menghadapi masalah kewangan. Sebagai contoh, kerajaan Malaysia sendiri mempunyai beban hutang lebih daripada RM1 trilion sementara hutang kerajaan persekutuan Amerika adalah lebih daripada USD25 trilion atau 111 peratus daripada KDNK-nya.

Satu-satunya kumpulan perniagaan atau individu yang tidak memerlukan sebarang bantuan kerajaan adalah mereka yang mempunyai obligasi hutang yang minimum serta penampan kewangan yang cukup untuk membayar perbelanjaan untuk bulan-bulan mendatang.

Malangnya, mereka adalah kes pengecualian (exception) dan bukan norma. Satu kajian baru-baru ini oleh Jabatan Perangkaan Malaysia menunjukkan 71.4 peratus rakyat Malaysia yang bekerja sendiri mempunyai simpanan yang boleh bertahan kurang dari empat minggu.

Yang lebih menyedihkan 43 peratus mempunyai simpanan yang dapat bertahan kurang dari dua minggu. Hanya 28 peratus menyatakan mereka boleh bertahan selama dua bulan.

Keadaan keterhutangan masyarakat Malaysia juga tenat. Jumlah hutang isi rumah di Malaysia sekarang lebih daripada RM1 trilion.

Laporan Pemantauan Ekonomi Bank Dunia menunjukkan bahawa kira-kira 27 peratus isi rumah di Kuala Lumpur yang mendapat gaji minimum bulanan (yang ditentukan oleh Bank Negara iaitu RM2,700 sebulan untuk dewasa tunggal atau RM4,500 untuk pasangan tanpa anak atau RM6,500 ringgit untuk pasangan dengan dua orang anak) cenderung mengambil pinjaman pembiayaan peribadi dan kad kredit untuk bersaing dari aspek gaya hidup. Ini adalah faktor utama kepada kes kebankrapan yang tinggi.

Kajian itu juga mendapati kes muflis yang membabitkan pembiayaan peribadi dan hutang kad kredit telah meningkat sebanyak 104 peratus pada tahun 2018. Apa yang juga membimbangkan adalah fakta bahawa 60 peratus daripada kes kebankrapan adalah membabitkan mereka yang berumur di antara 25 hingga 34 tahun.

Keadaan sedih ini merupakan hasil gabungan beberapa faktor termasuk sikap masyarakat yang sangat suka berbelanja di luar kemampuan.

Laporan Bank Dunia menyatakan bahawa Generasi Y iaitu generasi yang dilahirkan antara tahun 1981 hingga 1996,  gemar berbelanja di luar kemampuan akibat “suka membeli tanpa berfikir panjang; mudah mendapat pembiayaan peribadi dan pembiayaan kad kredit; keinginan untuk mendapat kepuasan segera serta gemar membeli atas talian.”

Ini jelas menunjukkan bahawa faktor tambahan adalah kesediaan industri riba atau perbankan untuk menyediakan pinjaman yang membolehkan orang ramai berbelanja di luar kemampuan. Dalam keadaan biasa, perbelanjaan yang lebih ini akan membawa kepada angka pertumbuhan ekonomi yang mengagumkan.

Namun sebenarnya, angka-angka itu memberikan gambaran kesenangan yang palsu dan sangat sementara. Penderitaan yang sedang kita saksikan dalam kalangan ramai rakyat Malaysia adalah bukti kepada realiti ini.

Pada hakikatnya, jika kita semua berpandukan kepada al-Quran, jalan keluar daripada kemelut kewangan yang sedang dihadapi adalah sangat jelas. Dalam Surah al-Baqarah ayat 280, Allah berfirman:

“Dan jika orang yang berhutang itu sedang mengalami kesempitan hidup, maka berilah tempoh sehingga ia lapang hidupnya dan (sebaliknya) bahawa kamu sedekahkan hutang itu (kepadanya) adalah lebih baik untuk kamu, kalau kamu mengetahui (pahalanya yang besar yang kamu akan dapati kelak).”

Al-Quran jelas memberi panduan kepada industri perbankan agar memberi masa kepada peminjam untuk membayar balik pinjaman mereka. Bahkan sekiranya mungkin, hutang penghutang juga harus diampunkan.

Jika industri perbankan dapat melaksanakan cadangan ini, perniagaan akan dapat dipulihkan, pekerja akan mendapatkan kembali pekerjaan mereka dan ekonomi dunia akan kembali normal setelah wabak COVID-19 berakhir nanti.

Malangnya, hakikat sebenar istilah ‘pengampunan hutang’ tidak wujud dalam perbendaharaan kata industri perbankan. Selain moratorium enam bulan pembayaran pinjaman seperti yang diarahkan oleh Bank Negara Malaysia, satu-satunya bantuan yang ditawarkan oleh bank perdagangan adalah hanya pinjaman tambahan baru atas pinjaman sedia ada.

Oleh kerana industri perbankan adalah berpunca daripada amalan riba, realiti pahit yang mesti diterima oleh kita ialah pihak bank tidak akan mampu beramal dengan ajaran Islam yang menggalakkan langkah ‘pengampunan hutang’.

Akibatnya, kerajaan di seluruh dunia terpaksa melaksanakan ‘pakej rangsangan ekonomi’ untuk membantu segmen masyarakat yang sedang dibelit kesengsaraan kewangan. Salah satu ciri utama pakej tersebut  ialah kerajaan menyediakan bantuan kewangan langsung kepada kumpulan yang terjejas teruk akibat wabak COVID-19.

Di Malaysia, bantuan tersebut berjumlah hampir RM35 bilion. Walau bagaimanapun, sebahagian besar wang itu melibatkan pinjaman kerajaan yang akan menambahkan kepada jumlah hutang kerajaan sedia ada. Dengan kata lain, langkah kerajaan sebenarnya merupakan strategi menangguhkan masalah kepada yang lebih besar pada masa akan datang.

Yakni pada masa akan datang, rakyat akan terpaksa menyumbang lebih banyak dari segi bayaran cukai tambahan supaya kerajaan boleh membayar balik pinjamannya yang semakin meningkat. Jika ini berbentuk cukai GST, maka yang paling akan berasa keperitannya adalah golongan miskin dan lemah.

Jelas sekali bahawa jalan penyelesaian yang sedang diusahakan oleh pelbagai kerajaan di seluruh dunia bukan sahaja jauh daripada cara Islam yang sebenar kerana masih berpaksi kepada industri riba dan hutang, bahkan ia juga tidak akan menyelesaikan masalah yang dihadapi oleh rakyat dalam jangka panjang.

Penyelesaian yang kita harapkan ialah di mana generasi masa depan tidak perlu menanggung kesakitan yang kita semua alami sekarang.

Adalah menjadi tanggungjawab gerakan Islam untuk mengambil langkah merombak sistem kewangan sedia ada demi mewujudkan satu sistem baru yang betul-betul berdasarkan kepada keadaan di mana kerajaan dan rakyat bebas daripada belenggu riba dan hutang.

Perbelanjaan yang berlaku di dalam ekonomi, sama ada oleh pihak kerajaan atau rakyat juga sepatutnya adalah berdasarkan garis panduan ‘Maqasid Syariah’ dan bukan hanya untuk merangsangkan ekonomi semata-mata.

Sistem Waqf (wakaf) yang telah menjadi amalan umat Islam sebelum ini juga perlu dihidupkan kembali supaya rakyat benar-benar dapat merasai nikmat kesejahteraan berada di bawah sistem ekonomi Islam.

Namun untuk keadaan itu berlaku, gerakan Islam perlu memainkan peranan yang lebih aktif untuk merombak sistem nilai masyarakat supaya lebih bersifat sederhana dan qana’ah (berpuas hati dengan rezeki yang diusahakan).

Gerakan Islam juga perlu melakukan usaha dakwah dan tarbiah yang gigih agar masyarakat bukan sahaja menghormati hukum syariah yang tegas mengharamkan amalan riba, bahkan juga membuat mereka mempunyai kaedah pengukuran kejayaan yang sebenar iaitu ‘ketakwaan’ kepada Allah dan bukannya berdasarkan ukuran material dan ekonomi semata-mata.

Hanya dengan garis panduan dan nilai Islam, masyarakat akan dapat dilindungi daripada tipu daya industri perbankan yang sentiasa akan cuba membuat mereka berbelanja di luar kemampuan. Wawasan masyarakat juga perlu diubah supaya mereka mempunyai kesedaran sebenar tentang tujuan kehidupan mereka di dunia serta peranan mereka sebagai ‘Khalifah fil Ardh’.

Persoalannya ialah, adakah ahli-ahli gerakan Islam benar-benar sedar tanggungjawab mereka untuk menyelamatkan manusia daripada sistem taghut ciptaan manusia ini atau adakah mereka masih dalam keadaan pening-pening lalat sambil berperang sesama sendiri akibat pukulan ombak politik jangka pendek?

Fakulti Perniagaan dan Perakaunan, Universiti Malaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Qurban Kasih Ummah 1434H dilancarkan

“Tidak ada satu amalan yang paling dicintai Allah SWT daripada Bani Adam ketika Hari Raya Eidul Adha selain menyembelih haiwan qurban.”  (HR Muslim)

Sehubungan dengan itu, Pertubuhan IKRAM Malaysia dengan rasminya melancarkan Qurban Kasih Ummah untuk kali yang ke-15 pada hari ini.

Indahnya ibadah qurban ini ialah Ummat Islam bukan sekadar melaksanakan ibadah kepada Allah SWT sebagai memenuhi tuntutan agama, bahkan ia juga adalah peluang untuk membantu golongan yang tidak berkemampuan melalui agihan sembelihan haiwan qurban tersebut kepada mereka.

Pertubuhan IKRAM Malaysia melalui rakan-rakan NGO Pelaksananya akan mengurus dan mengedarkan daging-daging sembelihan tersebut kepada golongan yang lebih memerlukan di 16 buah negara termasuk Malaysia.

Negara-negara itu ialah Indonesia, Vietnam, Kemboja, Thailand, Filipina, Myanmar, Sri Lanka, Afghanistan, Pakistan, Bangladesh, Palestin, Sudan, Iraq, Lubnan dan Syria.

Pada tahun ini, Syria dimasukkan dalam senarai negara penerima bantuan. Ia disatukan dalam kategori khusus qurban bersama Palestin. Semua maklum tentang kezaliman dan peperangan yang dipaksakan oleh rejim Bashar Assad kepada rakyatnya. Rakyat Syria amat memerlukan perhatian dan pertolongan daripada kita semua. Insya-Allah, pelaksanaan qurban di sana akan diuruskan oleh IKRAM for Syria (i4S).

Semua negara di atas merupakan Negara yang diuji Ummat Islamnya oleh Allah SWT dengan pelbagai musibah dan kepayahan seperti kemiskinan, penindasan kaum, pembersihan etnik, bencana alam, konflik, peperangan dan penjajahan tanahair. Semoga Allah SWT segera mengangkat kepayahan dan penderitaan daripada mereka, amin.

Jumlah haiwan qurban yang disasarkan pada tahun ini ialah 600 ekor. Kami amat berharap sasaran ini tercapai agar lebih banyak agihan daging sembelihan yang dapat kita sampaikan, insya-Allah. IKRAM menyeru rakyat Malaysia yang prihatin dan budiman untuk terus menghulurkan bantuan kepada saudara-saudara Muslimin di dalam dan luar negara yang amat memerlukan pertolongan kita dengan menyertai Qurban Kasih Ummah 1434H anjuran IKRAM ini.

Kadar penyertaan ialah RM350 untuk satu bahagian lembu dan RM500 untuk satu bahagian kambing. Manakala kadar penyertaan khusus Syria dan Palestin ialah RM1,200 untuk satu bahagian lembu sahaja.

Sekretariat Qurban Kasih Ummah 1434H ingin memaklumkan program khas Ziarah Qurban ke Banda Aceh, Indonesia, Vietnam dan Thailand pada tahun ini. Dengan ziarah ini, diharapkan para peserta daripada Malaysia dapat melihat sendiri kepayahan dan realiti Ummat Islam luar negara yang serba kekurangan di samping mengikuti pelaksanaan qurban yang dilaksanakan oleh rakan-rakan NGO Pelaksana IKRAM di sana.

Ucapan setinggi penghargaan dan terima kasih kepada semua rakan institusi dan NGO Pelaksana Qurban Kasih Ummah 1433H tahun lalu. Mereka ialah Hidayah Centre Foundation, Raudhatus Sakinah, Majlis Ulama Rohingya dan Aqsa Syarif Berhad di dalam Malaysia.

Manakala Pos Kemanusiaan Peduli Ummah, Pondok Pesantren As-Salam, Child Development Forum, Humanitarian Assistance Society, Local Action Organization, Serendib Foundation for Relief and Development, The Quranic Foundation, An-Nahrain Foundation, Yayasan Pembangunan Umat Islam Kemboja, Mindanao True World Association, Human Charity for Relief and Development, Islamic Society of Jabalia, Madrasah Jamaiah Al-Anwar, ACT Phillipines dan Muslim Foundation for Culture & Development di luar negara.

Tanpa kerjasama dan pertolongan daripada mereka, projek yang sebesar ini mustahil dapat dilaksanakan dengan jayanya. Moga Allah SWT mengurniakan kebaikan yang banyak kepada mereka semua.

Akhir kata, sama-samalah kita menadah tangan bermunajat dan memohon doa kepada Allah SWT agar usaha mulia kita yang kecil ini mendapat pertolongan dan bimbingan-Nya.


SPR Perlu Mudahkan Akses di Tempat Mengundi

Dalam satu wawancara yang dianjurkan oleh UMNO Online bersama bekas Timbalan Pengerusi Suruhanjaya Pilihan Raya Malaysia (SPR), Datuk Seri Wan Ahmad Wan Omar ada mengulas berkenaan isu pelaksanaan Pilihan Raya Umum (PRU) pada musim tengkujuh.

Menurut beliau, soal banjir bukan isu besar kerana SPR berpengalaman tentang perkara ini. Ini mungkin ada benarnya kerana dalam sejarah negara, memang pernah dilaksanakan PRU pada musim tengkujuh iaitu pada PRU 1999.

Tapi ada satu kenyataan bekas Timbalan Pengerusi SPR ini yang menarik perhatian saya. Kata beliau, “Saya pasti, jarang ada pusat mengundi sekolah-sekolah tenggelam.”

Ya benar, sekolah yang menjadi tempat mengundi tidak tenggelam. Tapi kita harus sedar bahawa jalan untuk pergi ke tempat mengundi itu besar kemungkinan tenggelam!

SPR harus menjayakan pelaksanaan PRU ini bukan semata-mata memberikan alat dan tempat untuk rakyat  mengundi, tapi juga memastikan akses untuk rakyat dapat menunaikan tanggungjawab mereka sebagai pengundi juga diberikan dengan sebaiknya.

Saya fikir, kenyataan bekas Timbalan Pengerusi SPR ini tidak memberikan perhatian kepada akses untuk rakyat dapat menunaikan tanggungjawab mereka. Ia separuh lengkap.

Saya percaya SPR memang mampu melaksanakan PRU kali ini jika mereka hanya melihat peranan mereka cukup mempersiapkan tempat mengundi. Tapi jika mereka melihat peranan mereka juga ada pada akses, SPR wajar melihat semula kerja mereka.

Pada PRU14 yang lepas dalam Laporan Awal Pasca Pilihan Raya Bagi Pilihan Raya Umum Malaysia ke-14 yang dikeluarkan oleh Gabungan Pilihanraya Bersih dan Adil (Bersih 2.0), ada beberapa perkara yang wajar untuk kita perhatikan kepada kerja-kerja SPR berkaitan dengan akses ini.

Antaranya adalah kesukaran untuk memasuki tempat pengundi. Ada saluran pengundian bagi golongan warga emas ditempatkan di tingkat atas. Mereka yang sudah berusia ini tiada cara lain untuk mengundi melainkan perlu menaiki tangga untuk ke atas. Ia menyukarkan mereka.

Ya, sekolah tidak tenggelam. Tapi ada sesuatu menyukarkan akses mengundi.

Selain itu, ada halangan untuk pengundi dapat memasuki tempat mengundi hanya kerana masalah pemakaian apabila memakai seluar pendek atau selipar. Meskipun dijamin oleh SPR tiada kod pemakaian khusus (aneh sekali jika ada), tapi apa yang dijamin tidak sama dengan apa yang berlaku di pusat mengundi.

Ya, sekolah tidak tenggelam. Tapi ada sesuatu menghalang akses mengundi.

Pada PRU yang lepas juga, ada percubaan menyingkirkan pengundi secara beramai-ramai kerana sudah melewati jam 5.00 petang yang merupakan masa tutup pusat mengundi.

Anehnya, yang disingkirkan itu bukanlah orang yang lambat tiba. Tapi mereka yang sudah beratur lebih daripada dua jam, bahkan ada yang sehingga enam jam!

Gara-gara proses pengundian yang terlalu perlahan, mereka yang datang sebelum jam 5.00 petang dinafikan hak untuk mengundi.

Ya, sekolah tidak tenggelam. Tapi ada sesuatu menutup akses mengundi.

Saya fikir, kerja SPR bukanlah semata-mata melaksanakan urusan pengundian dan pemilihan yang bersifat teknikal. Lebih utama, ia harus memastikan semua proses itu mempermudahkan dan menggalakkan rakyat turun mengundi.

Usaha ini penting supaya sistem dan semangat demokrasi ini kita pelihara dengan sewajarnya. Jika tidak ramai yang dapat turun mengundi kerana masalah akses, maka tidak absahlah kemenangan calon yang bertanding untuk benar-benar mewakili parlimen yang ditandingi.

Saya berharap pihak SPR mempunyai perancangan yang baik khususnya dalam mengatasi situasi perubahan iklim yang sebenarnya jauh berbeza jika dibandingkan pengalaman pada PRU 1999 yang lalu.

Perancangan itu harus memastikan semua pengundi ada akses yang baik ke pusat mengundi bermula dengan sampainya pengundi ke tempat mengundi, lakukan undian dan akhirnya penentuan hasil undian bagi membentuk kerajaan.

Usaid Asmadi
Ketua Penerangan
IKRAM Muda Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM regrets Karnataka, India High Court decision to uphold hijab ban

Pertubuhan IKRAM Malaysia (IKRAM) expresses regret over the judgment of Karnataka’s High Court on 15 March 2022 which upheld its governorate’s decision to prohibit Muslim female pupils from wearing the hijab in school.

IKRAM is of the opinion that the state government’s ban, dated 5 February 2022, clearly contravenes the principle of freedom of religion, which is not only universally accepted as a basic human right but also enshrined in the Constitution of India.

Moreover, Article 25 of the Constitution guarantees the right of all citizens of India to freely practise their respective faiths; surely, this includes donning what is deemed in Islam as garments of modesty.

IKRAM is appalled by the High Court’s verdict in favour of the ban and its conclusion that the hijab is not ‘a part of essential religious practise’. This was reached without taking into account the works of renowned Islamic scholars, including established interpretations of the Quran and hadeeths, schools of thought and edicts.

More alarmingly, the Court referred to a term paper by a college student from Centralia, Illinois in the United States to support its ruling, even though the writer clearly is no authoritative figure in Islamic law.

IKRAM also notes that in Article 25 of the Constitution of India, religious freedom is ‘subject to public order, morality and health’.

Subsequently, IKRAM does not observe that wearing the hijab would be contradictory to any of the above. The state’s new law cannot be validated on this notion as it is inconceivable that a piece of clothing would cause harm to anyone.

On the other hand, IKRAM is concerned that the High Court’s decree could lead to public unrest resulting from inter-faith tensions and eventual bloodshed.

Therefore, IKRAM firmly calls upon Malaysia’s Ministry of Foreign Affairs, all entities of authority and the global community to pressure India’s government – specifically Karnataka state – to withdraw the prohibition of the hijab in schools.

The goal of this collective effort would be to allow Muslims in India to practise their religion freely, that citizens of different faiths may live in harmony and with mutual respect.

Prof. Dato’ Dr Hassan Basri bin Awang Mat Dahan
Acting President
Pertubuhan IKRAM Malaysia


Kisah benar Banduan Akhir

Mulut Hani tak henti-henti berzikir. Alhamdulillah, akhirnya Hani insaf jua. Beberapa minggu lepas, Hani dah kecewa untuk teruskan hidup.

 “Hani kena yakin. Allah tu Maha Pengampun. Allah sahaja tempat kita mengadu,” mengimbau kembali kata-kata semangat Ummi.

 Kini dalam hidup Hani ada dua insan yang sering memberi kata-kata semangat padanya – Ummi dan Ustazah. Sebenarnya Hani dah mula kecewa dengan bantuan Allah. Dia amat kecewa dengan kehidupannya.

 “Mengapa saya dihukum kerana kesalahan yang tidak saya lakukan?!” Hani membentak.

 Ustazah dan ummi tak ada jawapannya. Ini bukan ruang lingkup tugasan mereka. Mereka cuma memberi kata-kata pengharapan pada Banduan Akhir….kategori banduan yang melakukan jenayah berat yang telah melalui proses kehakiman selama bertahun-tahun, sebelum disabitkan kesalahan dan akhirnya dijatuhkan hukuman gantung sampai mati oleh mahkamah.

 Hani mengimbas detik dan ketika semasa beliau diberkas polis. Hani seorang jururawat. Satu hari ada jenazah seorang kanak-kanak tiba di hospital. Hani memeriksa jenazah tersebut. Dia terkejut kerana itu adalah anak kepada teman lelakinya. Dia kenal sangat dengan budak tu.

 Tiba-tiba beberapa anggota polis datang menyerbu masuk dan menangkap Hani atas tuduhan mendera dan membunuh kanak-kanak itu. Boleh agak siapa yang buat laporan sedemikian… Bapa budak tu sendiri, Johan.

 Johan ni sudah bercerai tapi hidup macam orang muda dan memiliki beberapa orang teman wanita, Hani salah seorang teman wanitanya.

 “Ustazah…ummi….saya dah banyak melakukan maksiat. Saya sering minum arak dan melakukan maksiat zina dan seumpamanya. Mungkin ini balasan Allah pada saya.”

 “Sabar Hani. Selalu berzikir dan beri tumpuan pada Allah. Esok pembicaraan terakhir. Apa-apa pun Allah tu Maha Berkuasa dan Maha Mendengar rintihan hamba-hamba-Nya yang merintih.”

 Hani anggukkan kepalanya. Kini Hani mula terfikir untuk benar-benar bertaubat dan harapkan pertolongan daripada yang Maha Esa.

 “Ya Allah. Engkau tahu, aku tidak membunuh budak tu. Namun aku mengharapkan keampunan daripada-Mu atas kesalahanku yang lepas, atas maksiat yang aku pernah lakukan. Jika aku dijatuhkan juga hukuman gantung ni atas kesalahan yang aku tak buat, aku reda. Tapi aku tahu Engkaulah tempat aku mengharapkan keadilan. Jika tak dapat di dunia…di akhirat kelak.”

Ummi pernah menerima pesanan ringkas ini daripada Hani, “Kadangkala kita diuji dengan sesuatu yang tidak pernah kita duga. Kita memberontak, kita persoalkan kenapa kita diuji. Tanpa kita sedar, di sebalik ujian Allah itu terselit seribu satu hikmah.”

Ummi terharu menerima pesanan ringkas itu. Dia panjatkan kesyukuran pada Allah kerana Hani telah faham maksud ujian dan hikmah. Ummi reda tentang apa jua keputusan pengadilan esoknya. Kini Hani banyak mengingati mati dan berusaha melakukan taubat dan menambah amalan sunatnya.

Hani terkenang hadis yang pernah dipelajari daripada Ummi dan Ustazah.

Rasulullah SAW pernah ditanyakan seorang Ansar, “Wahai Nabi Allah! Siapakah orang yang paling bijak?” Baginda bersabda: “Mereka yang paling banyak mengingati mati dan bersedia untuknya. Itulah orang yang bijak.” (HR Ibnu Majah)

Teringat juga ayat al-Quran surah Hud ayat 3 yang bermaksud:
“Dan hendaklah kamu meminta ampun kepada Tuhanmu dan bertaubat kepada-Nya, nescaya Dia akan memberi kenikmatan yang baik (terus-menerus).”
Mahkamah sudah melakukan yang terbaik. Prinsipnya, biarlah lepaskan orang bersalah daripada menghukum orang yang tidak bersalah. Itu yang bertahun-tahun Hani berada dalam penjara dan akhirnya ditempatkan dalam bilik Banduan Akhir setelah didapati bersalah.

Rayuan demi rayuan telah diutarakan. Kini tibalah masa yang amat ditakuti oleh semua Banduan Akhir. Jika rayuan tidak diterima, tarikh ke tali gantung akan ditetapkan. Biasanya jika orang Islam, waktu banduan digantung antara jam 6.00 hingga 7.00 pagi.

“Cik Hani binti Bujang.”

 “Ya tuan hakim,” jawan Hani dengan nada yang sayu. Dalam mahkamah cuma ada tunangnya sahaja yang menunggu dengan penuh kesetiaan. Ibu bapanya tidak datang kerana tinggal berjauhan.

 “Setelah meneliti kes Cik Hani ini dan atas bahan-bahan bukti yang dikemukakan, dengan ini cik Hani dibebaskan.”

 Hani macam tidak percaya dengan apa yang didengarnya. Dia menoleh pada tunangnya. Dia perasan tunangnya menggerakkan bibirnya. Air mata berlinangan dipipinya.

 “Awak dibebaskan.”

 Mengapa keputusan hakim akhirnya menyebelahi Hani…sehingga sekarang Hani tak dapat menduga.

 Hanya satu ungkapan sahaja yang keluar daripada mulutnya sambil mengesat air matanya yang tidak putus-putus berjujuran…”Alhamdulillah.”

 *Nota: Cerpen ini berasaskan kisah benar tetapi nama-namanya adalah rekaan semata-mata agar tidak serlahkan aib empunya badan.
Cerpen oleh:Dr Hishamuddin AlhamMantan Pensyarah Kanan, UTM Skudai

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadual jelajah Dr Zakir Naik 15-18 April 2016

1. [A NIGHT WITH DR ZAKIR NAIK’S PROTEGES – KL]

Tarikh : 15 April 2016, JumaatMasa : 8.30 malamTempat : Dewan Kuliah MRM, Wisma Multiracial Reverted Muslims, Kuala LumpurPenceramah : Proteges of Dr. Zakir NaikKemasukan percuma : http://bit.ly/Proteges

2. [MISCONCEPTIONS ABOUT ISLAM | KNOW YOUR RELIGION – PENANG]

Tarikh : 15 April 2016 (Jumaat)Masa : 8.00 malamTempat : Dewan Tunku Syed Putra, Universiti Sains Malaysia (USM)Penceramah : Fariq Naik & Kamaruddin Abdullah  (Proteges of Dr. Zakir Naik)Kemasukan percuma : http://bit.do/FariqNaikPenang

3. [IS THE QUR’AN GOD’S WORD? – KL]Tarikh :16 Apr 2016 (Sabtu)Masa : 5.00 petangTempat : Stadium Hoki Nasional, Bukit Jalil, Kuala LumpurPenceramah : Dr. Zakir NaikKemasukan percuma : http://www.islamicevents.my/event/404

4. [ISLAM: THE SOLUTION TO THE PROBLEMS OF HUMANITY – MELAKA]Tarikh :17 April 2016 (Ahad)Masa : 5.00 petangTempat: Universiti Teknikal Malaysia Melaka (UTeM), MelakaPenceramah : Dr. Zakir NaikKemasukan percuma : http:// http://www.islamicevents.my/event/410

5. [TAQWA IS THE BEST APPAREL – KL] – Muslimah SahajaTarikh :17 April 2016 (Ahad)Masa : 9.00 pagi – 12.00 tengahariTempat : Dewan Utama Menara Razak, UTM Kuala LumpurPenceramah : Farhat Naik & Zikra NaikKemasukan percuma : http:// http://www.islamicevents.my/event/410

6. [THE IDEAL MUSLIMA & RESPECT TO PARENTS – SHAH ALAM] – Muslimah SahajaTarikh :18 April 2016 (Isnin)Masa : 8.30 pagiTempat : Audotorium & Studio F Karangkaraf, Shah Alam, SelangorPenceramah : Farhat Naik & Zikra NaikKemasukan percuma : http://bit.ly/farhatnaik


13 Mei: Usah Ungkit Kisah Silam, Mari Bina Malaysia Harmoni – IKRAM

Pertubuhan IKRAM  Malaysia (IKRAM) mengikuti perkembangan terkini tentang kenyataan dan  dakwaan bahawa kemungkinan negara sekali lagi akan berhadapan dengan  konflik perkauman sebagaimana Peristiwa 13 Mei 1969.

13 May:  Let Bygones Be Bygones – Towards Building A Harmonious Malaysia


Lebih 50% penggunaan katil ICU di KL, Selangor

SERI KEMBANGAN – Dilaporkan pada Ahad, penggunaan katil untuk kes kritikal atau unit rawatan rapi (ICU) bagi pesakit Covid-19 di hospital Kuala Lumpur dan Selangor sudah melebihi 50 peratus.

“Kuala Lumpur mencatatkan peratusan tertinggi dengan 63 peratus, diikuti Selangor iaitu 52 peratus,” kata Ketua Pengarah Kesihatan, Tan Sri Dr Noor Hisham Abdullah dalam satu kenyataannya pada Isnin.

Beliau berkata, pesakit Covid-19 yang memerlukan alat bantuan pernafasan juga meningkat kepada 187 pesakit atau 21 peratus.

“Bagi katil bukan ICU, Putrajaya merekodkan sebanyak 87 peratus diikuti Selangor sebanyak 73 peratus. Kuala Lumpur pula mencatatkan 56 peratus manakala Terengganu serta Melaka masing-masing 53 dan 51 peratus.”

Noor Hisham turut menjelaskan sebanyak 16,863 kes baharu dilaporkan pada Ahad dengan 51.31 peratus atau 8,652 kes merupakan kategori satu.

“Bagi kes dalam kategori dua pula ialah 8,111 kes atau 48.10 peratus, kategori tiga (48 kes atau 0.28 peratus), kategori empat (29 kes atau 0.17 peratus) dan kategori lima (23 kes atau 0.14 peratus),” jelasnya.

Daripada 100 kes Covid-19 kategori tiga, empat dan lima yang dilaporkan pada Ahad, sebanyak 30 kes tidak divaksinasi atau belum lengkap divaksinasi manakala 44 kes menerima dua dos vaksin Covid-19 tetapi belum menerima dos penggalak.

Dalam perkembangan berkaitan, Kementerian Kesihatan Malaysia (KKM) melaporkan 37 kes kematian Covid-19 pada Ahad menjadikan angka kumulatif kematian mencecah 34,751 kes.

Menurut portal CovidNow, enam kematian turut direkodkan di luar fasiliti kesihatan (BID).

Sebanyak 233,179 kes aktif termasuk 226,656 menjalani isolasi di rumah, rawatan di hospital (5,192) serta Pusat Kuarantin dan Rawatan Covid-19 (PKRC) (1,032).

Manakala, seramai 299 pesakit pula ditempatkan di unit rawatan rapi (ICU) dan 187 memerlukan alat bantuan pernafasan.

Negeri Johor mencatatkan angka kematian tertinggi iaitu 12 kes diikuti Kedah (enam), serta Melaka, Negeri Sembilan dan Selangor, masing-masing empat kematian.

Pulau Pinang pula sebanyak tiga kematian; Sarawak, dua kematian; dan Perak serta Sabah, masing-masing satu kematian.

Seterusnya, sebanyak 16,863 jangkitan baharu Covid-19 direkodkan sekali gus menjadikan jumlah kumulatif 4,138,867 kes di negara ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiga Reformasi Antirasuah Akan Dilaksana Penggal Ini

SHAH ALAM – Kumpulan Rentas Parti Parlimen Malaysia (KRPPM)- Integriti, Governans dan Anti Rasuah (IGAR) menyasarkan tiga cadangan reformasi institusi dan perundangan akan segera dilaksanakan dalam penggal Parlimen ini.

Pengerusi KRPPM-IGAR, Syed Ibrahim Syed Noh berkata, pihaknya optimis tiga cadangan, iaitu pemisahan kuasa Peguam Negara dan pendakwa raya, reformasi Suruhanjaya Pencegahan Rasuah Malaysia (SPRM) dan pindaan kepada Akta Perlindungan Pemberi Maklumat 2010 dapat dilaksanakan kerana semua cadangan itu kini sudah di peringkat draf.

“Kita akan fokus kepada lapan reformasi, tetapi kali ini kita fokus kepada tiga dahulu.”

“Maksudnya, kita percaya tiga yang utama ini ia boleh dilaksanakan dalam tempoh yang terdekat,” katanya.

Beliau berkata demikian dalam sidang media KRPPM-IGAR bertempat di Kumpulan Karangkraf, di sini pada Selasa.

Katanya, dalam usaha ke arah itu, KRPPM-IGAR juga telah dan akan menemui pihak berkepentingan bagi merealisasikan perkara berkenaan.

“Jadi bagi saya kita akan melaksanakan atau mencari jalan untuk membawa perkara ini kepada perhatian pihak yang berkenaan sama ada kementerian, menteri, Dewan Rakyat.”

“Sebagai ahli Parlimen juga, kami semua bertanggungjawab untuk membawa perkara ini ke hadapan, dan tidak mustahil (dilaksanakan) sebab beberapa perkara ini sudah pun ada di atas meja kerajaan sekarang, seperti Akta Perolehan Pemberi Maklumat, Ombudsman yang ada kaitan dengan reformasi SPRM dan Pelan Antirasuah Nasional,” tegasnya.

Mengulas lanjut, Syed Ibrahim berkata, perkara ini juga tidak mungkin akan menerima halangan untuk dilaksanakan.

“Mungkin kalau di peringkat dasar tak nampak apa-apa lagi, tetapi sebenarnya yang penting adalah draf itu sudah ada.”

“Ia sudah sampai kepada pihak kerajaan, jadi saya percaya tidak susah dilakukan dalam Parlimen akan datang atau pada tahun ini,” katanya.

Program itu turut dihadiri Ketua Pasukan Rasuah Busters Datuk Hussamuddin Yaacub, pakar ekonomi dan politik Dr Edmund Terence Gomez, pengasas Pusat Memerangi Rasuah dan Kronisme (C4) Cynthia Gabriel, pengasas Undi18 Tharma Pillai dan Sekretariat KRPPM Nurhayati Nordin.

Ahli Jawatankuasa KRPPM-IGAR yang hadir ialah Datuk Sivaraj Chandran, Ir Khairil Nizam Khirudin Profesor Datuk Seri Dr Awang Sariyan, Dr Muhammed Taufiq Johari, Khoo Poay Tiong, Azli Yusof dan Hj Badlishah Sham Baharin (Presiden IKRAM).

Sebelumnya pada Ahad, Badlishah Sham menyifatkan bahawa reformasi terhadap badan penguat kuasa undang-undang seperti SPRM supaya menjadi lebih efektif antara tindakan perlu dilakukan kerajaan dalam usaha memerangi ketirisan dan rasuah di negara ini.

Katanya, langkah itu penting bagi memastikan institusi berkenaan berfungsi secara telus dan adil.

“Ini bagi memastikan badan penguat kuasa undang-undang berkenaan bebas daripada campur tangan kerajaan atau mana-mana pihak berkepentingan lain,” tambahnya.

Mengulas mengenai kesan Malaysia mengalami kerugian besar akibat rasuah dan ketirisan, Badlishah Sham berkata, perkara sedemikian sudah tentu memberi kesan buruk kepada rakyat dan negara kerana hutang negara meningkat serta ekonomi merudum.

“Rakyat juga tidak dapat dibela dan dijaga dengan baik. Bayangkan berapa banyak sekolah, hospital, universiti, perumahan dan lain-lain infrastruktur serta kemudahan boleh dibangunkan untuk kesejahteraan rakyat.”

“Sekiranya wang itu digunakan dengan baik, jaringan keselamatan sosial boleh dibangunkan bagi manfaat rakyat.

Penubuhan KRPPM-IGAR telah diluluskan oleh Dewan Rakyat pada pada 3 April lalu, bertujuan untuk menggubal, menambah baik dan memperkasa polisi serta dasar berkaitan antirasuah dan tadbir urus negara untuk memastikan ketelusan, akauntabiliti dan menyekat penyalahgunaan kuasa melalui gabungan kolektif ahli-ahli Parlimen, senator, masyarakat sivil dan pakar-pakar dalam bidang berkaitan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM lahirkan naqib untuk bina ummah – Presiden

Menurut beliau, seorang naqib menjadi contoh bagi orang-orang yang   dibimbingnya. Dalam tarbiah IKRAM, naqib harus pandai memainkan peranan   agar orang-orang yang dipimpinnya berasa tenang dan senang dengan IKRAM.   Hakikat ini nanti menjadi sebab mereka yakin untuk melaksanaan agenda Islam   sebagai yang dicita-citakan oleh jamaah.

Dr Parid berkata demikian dalam Ucaptama Presiden IKRAM bersempena   dengan Muktamar Tarbiah Nasional 2010 yang berlangsung di Tapak Pameran   Ekspo Pertanian Malaysia Serdang (MAEPS) pada 9 Oktober 2010 di sini.

Dalam ucaptama berjudul ‘Nuqaba’ Berwibawa Teras Kecemerlangan’ itu, Dr Parid   menjelaskan bahawa istilah naqib atau nuqaba’ bukan perkara baharu tetapi telah   digunakan dalam al-Quran apabila Allah memerintahkan Nabi Musa melantik 12    orang naqib dalam kalangan pengikut-pengikutnya.

Menghimbau peristiwa selepas Bai’ah al-‘Aqabah Ke-2, beliau mengatakan   bahawa selepas berbai’ah, Rasulullah sallallahu alaihi wasalam meminta golongan   al-Ansar memilih 12 orang untuk mengetuai kumpulan-kumpulan mereka   bagimelaksanakan tugas berdakwah dan memimpin umat Islam di Yathrib   (Madinah) sebelum baginda berhijrah ke sana.

Inilah (melantik ketua) sunnah penting yang cuba diamalkan oleh IKRAM dalam   mengetengahkan dakwahnya kepada masyarakat.

Nuqaba’ berwibawa merupakan teras kecemerlangan IKRAM apabila mereka   mampu memimpin dari sudut kebijaksanaan pengurusan, mampu menghidupkan   rukun usrah dalam suasana taaruf, tafahum dan takaful, mampu membangunkan   keperibadian ahli-ahli di bawahnya, mampu menghidupkan rukun-rukun bai’ah,   mampu menjadi contoh ikutan dan mampu menguasai minhaj, wasail dan bahan-  bahan tarbiah dengan baik.

Antara ciri-ciri tarbawiyah yang perlu disampaikan oleh seorang naqib itu adalah   memahami akidah agar tanggungjawab sebagai hamba Allah segera   dilaksanakan tanpa perlu berlanjutan memberikan hujah.

“Islam juga perlu disampaikan dengan cara yang mudah, bukan dengan istilah-  istilah yang susah. Selain itu, fikrah Islam juga mestilah tulen dan murni kerana ia   menjadi rahmat Allah  buat manusia dan alam,” katanya.

Ciri-ciri lain adalah meninggalkan amalan-amalan jahiliah, mentarbiah ahli untuk   membentuk du’at, bersabar menghadapi mehnah, tidak berdendam, mencabar   kekufuran, menggalakkan infaq, bersikap zuhud dan bersabar jika orang yang   dibimbing lambat dalam peningkatannya.

“Naqib harus juga pandai mengolah kemampuan anak-anak buahnya dengan   meraikan apa sahaja kemampuan yang mereka ada. Hal ini penting terutama   dalam meladeni generasi muda yang sedang dibimbing,” tambah beliau.

Satu lagi ciri penting yang perlu difahami oleh seorang naqib, kata Dr Parid, ialah   bahawa tarbiah yang dijalani haruslah mampu menggerakkan ahli, bukan setakat   menyampaikan maklumat kepada mereka.

“Gerakkan mereka untuk mengubah medan. Apabila mereka ditimpa masalah,   jangan biarkan mereka bersendirian. Bantu dan rawatlah mereka semampu yang   mungkin,” pesannya.

Anak-anak didik yang sedang dibimbing ini juga perlu ditingkatkan   kemampuannya sedikit demi sedikit, dinilai, dihubungkan dengan masyarakat   massa dan dicatat pengalaman-pengalaman mereka.

Muktamar Tarbawi Nasional 2010 ini dihadiri oleh 1,876 ahli IKRAM  yang datang   dari seluruh negara.


Hidupkan demokrasi, segerakan perbahasan Dewan Rakyat

Menjelang sidang khas Dewan Rakyat yang akan berlangsung bermula pada 26 Julai, Pertubuhan IKRAM Malaysia (IKRAM) ingin menyuarakan kebimbangan kerana sidang berkenaan dikhuatiri tidak dapat berperanan dalam melaksanakan amalan semak imbang dengan berkesan khususnya dalam menangani krisis kesihatan, ekonomi dan sosial yang sedang melanda negara. Akibatnya, pihak eksekutif boleh berbuat apa saja tanpa semak dan imbang yang diperlukan dalam amalan demokrasi.

Bukan itu sahaja, sidang yang bakal dilaksanakan tidak akan dapat mencapai hasrat Seri Paduka Baginda Yang di-Pertuan Agong yang telah bertitah pada bulan Jun lepas agar persidangan Parlimen diadakan secepat mungkin untuk membolehkan Ordinan-Ordinan Darurat dan Pelan Pemulihan Negara dibahaskan oleh ahli-ahli Dewan Rakyat.

Surat aturan sidang khas Dewan Rakyat menunjukkan sidang berkenaan akan dipenuhi dengan sesi taklimat oleh para menteri. Sidang yang bakal membangkitkan isu berkenaan hal darurat, vaksinasi dan bantuan kepada rakyat akan berlangsung tanpa usul, perbahasan dan kelulusan oleh ahli parlimen.

Menurut aturan mesyuarat, Perdana Menteri Tan Sri Muhyiddin Yassin dijadualkan memberi taklimat mengenai Pelan Pemulihan Nasional, diikuti oleh Menteri Kesihatan Datuk Seri Dr Adham Baba (mengenai pengurusan wabak Covid-19), Menteri Sains, Teknologi dan Inovasi Khairy Jamaluddin (mengenai program vaksinasi), Menteri Kewangan Tengku Datuk Seri Zafrul Aziz (mengenai pakej rangsangan ekonomi), dan Timbalan Perdana Menteri Dato’ Sri Ismail Sabri Yaakob, yang juga Menteri Pertahanan (mengenai darurat).

IKRAM mengambil maklum bahawa mesyuarat biasa Parlimen akan berlangsung pada bulan September dan Oktober ini dengan proses bertanya soalan dan usul yang boleh dibahas. Namun IKRAM berpandangan, dalam krisis dan situasi semasa yang mendesak, kesegeraan persidangan parlimen yang membolehkan ahli parlimen berbahas adalah sesuatu yang kritikal dan tidak boleh lagi dilengahkan.

Sehubungan itu, IKRAM menggesa kerajaan agar menyegerakan sesi parlimen yang membolehkan ahli-ahli parlimen berbahas, bertepatan dengan kehendak Seri Paduka Baginda Yang di-Pertuan Agong.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sumpah Laknat Di Masjid Mainan Persepsi?

Kecoh kisah seorang mantan PM bersumpah laknat semalam, di tengah-tengah perbicaraan rayuan kes beliau di mahkamah. Ini bukan kali pertama beliau bersumpah, kerana beliau turut bersumpah pada tahun 2019 dalam kes mahkamah yang lain.

Bukan itu sahaja, individu-individu lain pernah melakukan aksi sedemikian untuk membuktikan tuduhan zina atau liwat terhadap seseorang.

Persoalannya, adakah hukum sumpah laknat dalam kes beliau dan adakah sah sumpahnya dari sudut perundangan Islam? Adakah dibolehkan bersumpah di masjid? Adakah ia memberi implikasi kepada kes yang sedang dibicarakan?

Pada 2019, mantan Mufti Wilayah Persekutuan, Datuk Dr Zulkifli Mohamad al-Bakri telah mengeluarkan kenyataan media mengenai isu ini dan penjelasannya masih relevan hingga kini.

Katanya, sumpah laknat tidak ada dalam perundangan Islam kecuali dalam bab li’an. Manakala mubahalah dalam Surah Ali Imran ayat 61 tidak merujuk kepada sistem perundangan Islam.

“Sebaliknya, ia dikategorikan dalam bab sumpah perdebatan bagi menyokong hujah yang benar dan menolak hujah yang palsu,” jelasnya.

Tambahnya, mubahalah tidak menjadi satu tuntutan sekiranya kes sedang dibicarakan di mahkamah. Bahkan proses keadilan di mahkamah, tidak eksklusif pada sumpah sahaja, bahkan pembuktian yang lain seperti pengakuan, penyaksian dan pembuktian di hadapan hakim.

“Dalam prinsip perundangan Islam, sumpah hanya diambil kira atau dilakukan apabila diminta oleh qadhi atau hakim. Ia dilaksanakan selepas pendakwaan dilakukan, bahan bukti dikemukakan dan keterangan saksi didengar,” menurutnya.

Beliau berpandangan, pada masa kini, telah wujudnya mahkamah untuk penyelesaian isu perundangan.

“Justeru, kami berpendapat bahawa mahkamah adalah tempat yang lebih sesuai dan tepat untuk melakukan sumpah, jika diperlukan,” ujar beliau.

Pandangan Majlis Hal Ehwal Syariah IKRAM

Pada tahun 2019 juga, Majlis Hal Ehwal Syariah IKRAM menerbitkan risalah yang menjelaskan tentang sumpah laknat, yang berpandangan bahawa, bagi kes di mana bukti sudah ada dan diterima mahkamah, maka sumpah itu tidak akan terpakai lagi.

“Prinsip perundangan bahawa sumpah itu lebih lemah daripada bukti dan keterangan saksi disepakati oleh fiqh Islam dan sistem kehakiman moden.”

Tambahnya, sumpah yang dimaksudkan oleh para ulama merujuk kepada sumpah yang dilakukan atas perintah hakim dalam mahkamah atau majlis perbicaraan, bukan sumpah yang dilakukan sendiri di luar mahkamah.

“Tindakan bersumpah di luar mahkamah adalah berisiko kerana ia membuka ruang helah di mana seseorang itu menggunakan teksnya sendiri yang mungkin berbeza daripada perkara yang dituduhkan terhadapnya, tetapi orang menyangka ia adalah perkara yang dituduhkan,” kata majlis itu lagi.

Menurutnya, pihak yang menggunakan helah ini menyangka perkara yang disumpahkan itu melepaskan dirinya daripada dosa.

“Namun, tindakan helah dalam bab yang menzalimi hak orang lain ataupun membolehkan seseorang lari daripada hukuman adil itu dosanya sama sahaja dengan pembohongan, apatah lagi bila disertai sumpah.”

Tambah Majlis Hal Ehwal Syariah IKRAM lagi, menurut dimensi perundangan pula, sumpah yang dilakukan sendiri di luar mahkamah ini tidak akan mengubah apa-apa keputusan dan perjalanan perbicaraan di mahkamah.

“Manakala menurut dimensi hukum-hakam, implikasi dosa dan pahala sumpah yang dilakukan di luar mahkamah itu tetap terpakai.”

Majlis itu menyimpulkan, jika pihak yang bersumpah itu bercakap benar dan bukan atas niat helah, maka hukumnya adalah harus, namun ia tetap tidak akan mengubah apa-apa keputusan mahkamah.

“Perbuatan ini juga boleh dikira memberi kesan kepada kewibawaan mahkamah, ataupun dikira mencabar mahkamah sekiranya perbicaraan masih sedang dijalankan,” tegasnya.

Menerusi dua pandangan di atas, sudah terang lagi bersuluh, sumpah laknat yang dilakukan di luar mahkamah tidak terpakai menurut perundangan Islam, dan masjid tidak sesuai dijadikan tempat bersumpah.

Sesetengah individu nampaknya menjadikan sumpah laknat di luar mahkamah untuk menafikan melakukan sesuatu jenayah, sedangkan mereka masih lagi dalam proses perbicaraan.

Oleh itu, aksi sebegini tidak wajar dilakukan. Sentimen emosi diwujudkan, persepsi dimainkan sekadar untuk meraih simpati seolah-olah orang yang didakwa tidak diberi perbicaraan yang adil di mahkamah.

Motif apa bersumpah laknat di luar mahkamah tidaklah diketahui melainkan tuan empunya diri. Ada baiknya orang yang didakwa meneruskan proses perbicaraannya di mahkamah dan menerima keputusan terhadapnya dengan reda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU Warga Emas Dijangka Dibentang Tahun Depan

SERI KEMBANGAN – Timbalan Menteri Pembangunan Wanita, Keluarga dan Masyarakat, Raj Munni Sabu berkata, Rang Undang-Undang (RUU) Warga Emas dijangka dibentangkan untuk bacaan kali pertama di Dewan Rakyat pada tahun hadapan,

Dalam usaha merealisasikan penggubalan akta khusus bagi warga emas, sebuah pasukan khas dilantik pada Mac lepas dan pasukan ini terdiri daripada pelbagai kementerian, badan-badan profesional, ahli akademik dan individu yang berpengetahuan serta berpengalaman dalam isu-isu berkaitan golongan itu.

Menurutnya, pasukan itu ditubuhkan bagi memastikan RUU ini dapat dibentangkan selepas digubal secara komprehensif dan kementerian sedang merangka (RUU itu) untuk bacaan pertama, kedua dan ketiga pada tahun hadapan.

“Kandungan dan pendekatan RUU yang dicadangkan adalah hasil kajian dijalankan di lapangan, analisis perbandingan dengan negara lain dan menerusi sesi konsultasi temu bual mendalam bersama pelbagai pihak,” kata Raj Munni  pada sesi soal jawab pada persidangan Dewan Rakyat, Selasa..

Beliau menjawab soalan tambahan Dr Abd Ghani Ahmad (PN-Jerlun) yang ingin tahu apakah pendekatan kerajaan untuk mewujudkan akta khusus bagi warga emas dan bila bercadang membentangkannya di Dewan Rakyat.

“Cadangan kandungan draf RUU warga emas ini adalah seperti melindungi kebajikan warga emas, melindungi hak asasi warga emas, mewujudkan sistem sokongan yang kukuh kepada warga emas dan penjaga.”

Menurut beliau, ia disasarkan untuk bacaan kali pertama pada tahun 2024 berdasarkan perancangan garis masa dan prosedur penggubalan RUU khususnya melibatkan pihak berkepentingan.

Mengulas mengenai model bagi RUU tersebut, beliau berkata, RUU itu akan mengambil kira sepertimana Akta Kanak-Kanak digubal pada tahun 2001 yang menekankan kepada kelangsungan hidup, perlindungan, pemuliharaan dan pemerkasaan.

Katanya, perbandingan dengan negara-negara Asia turut dilakukan seperti Vietnam, Thailand, Filipina, Indonesia dan India dalam memastikan model bagi RUU itu bersifat menyeluruh.


IKRAM Bentang Laporan Indeks Malaysia Negara Rahmah 2022 Esok

SERI KEMBANGAN – Pertubuhan IKRAM Malaysia bakal membentangkan laporan kajian Indeks Malaysia Negara Rahmah (IMNR) 2022 dalam sidang media pada esok, Isnin 3 April.

Sidang media tersebut akan berlangsung di Bilik Latitude 1.01, Tingkat 1, Hotel Armada, Petaling Jaya bermula jam 10 pagi hingga 11 pagi di Hotel Armada, Petaling Jaya.

Selain IKRAM, Ketua Pengarah Lembaga Penduduk dan Pembangunan Keluarga Negara (LPPKN), Tn Hj Abdul Shukur Abdullah akan turut hadir dalam sidang media ini bagi melancarkan Buku Laporan Indeks Malaysia Negara Rahmah 2022.

Laporan IMNR 2022 melibatkan hasil dapatan kajian yang melibatkan 2,006 orang responden dari pelbagai kumpulan etnik, dengan menggunakan persampelan berstrata dengan tumpuan negeri, daerah, kaum dan jantina.

Pada bulan lalu, Menteri Perpaduan Negara, YB Datuk Aaron Ago Dagang telah menyebut di Dewan Rakyat bahawa kajian Indeks Negara Rahmah yang dijalankan oleh IKRAM menjadi antara rujukan kementeriannya mengenai tahap perpaduan di negara ini.

“Kita juga ada Indeks Malaysia Negara Rahmah dan saya pun telah diberi taklimat semalam kajian yang dihasilkan oleh IKRAM,” kata beliau ketika itu.

Perkara itu disebut selepas delegasi IKRAM yang diketuai Presiden IKRAM, Hj Badlishah Sham Baharin membentangkan mengenai IMNR kepada Datuk Aaron dan para pegawai pengurusan kanan kementeriannya.

Susulan daripada itu, satu mesyuarat antara IKRAM dan Kementerian Perpaduan Negara telah berlangsung pada Isnin lalu bagi membincangkan kajian kesejahteraan dan kesepaduan berdasarkan Indeks Malaysia Negara Rahmah (IMNR) yang akan dilaksanakan pada tahun ini.

Dalam pada itu, IKRAM telah menjemput seramai 12 orang pakar bidang daripada agensi-agensi kerajaan dan bukan kerajaan dalam Perbincangan Kumpulan Fokus (FGD) bagi membincangkan dapatan kajian IMNR 2022 dan beberapa cadangan penambahbaikan untuk kajian akan datang.

Oleh yang demikian, IKRAM menjemput wakil-wakil media untuk hadir ke Hotel Armada esok untuk membuat liputan dan mendapatkan gambaran menyeluruh mengenai laporan kajian tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buku karya KRS MUSLEH finalis Anugerah Buku Malaysia 2020

Anugerah buku-buku tersebut termasuk dalam genre pendidikan sekolah seperti buku teks, buku aktiviti, buku latih tubi, buku penilaian dan buku rujukan untuk peringkat sekolah rendah dan menengah.

“(Pemilihan) ini hakikatnya telah melonjakkan aktivisme KRS/TKRS dan membuahkan hasil dengan adanya bahan-bahan rujukan yang lengkap kepada para anggota dan guru khususnya KRS/TKRS MUSLEH,” kata Pengerusi KRS MUSLEH merangkap Ketua Panel Sekretariat Penulisan KRS MUSLEH, Mejar KRSM Abd Rahaim Md Isa.

Beliau turut menjelaskan bahawa penulisan buku rujukan Tunas KRS ini tercetus kerana bahan-bahan rujukan agak terhad di pasaran.

“Kebanyakannya dihasilkan oleh badan-badan induk pasukan badan beruniform seperti Pengakap dan Persatuan Bulan Sabit Merah (PBSM).”

Penilaian dan pemilihan karya dibuat secara langsung oleh syarikat penerbitan yang berdaftar dengan Persatuan Penerbit Buku Malaysia (MABOPA).

“Maka, Sekretariat KRS MUSLEH telah mengambil inisiatif berbincang dengan pihak penerbit bagi membantu menghasilkan buku-buku rujukan yang berkualiti,” jelasnya.

Menurutnya, pada peringkat awal penerbitan buku ini untuk edisi pertama, buku Tunas KRS ini telah melalui proses semakan oleh Sekretariat KRS Malaysia dan mendapat sokongan daripada Bahagian Sukan Kokurikulum dan Sukan, Kementerian Pendidikan Malaysia.

“Edisi ketiga ini adalah yang terkini dan telah melalui proses penulisan dan penyuntingan yang lebih rapi oleh panel penulis KRS Musleh dan pihak penerbit,” tambah beliau lagi.”

Dalam pada itu, buku ‘Memanah Tradisional’ yang dihasilkan bersama oleh Abd Rahaim Md Isa, Kamaruzaman Che Ya, Muhammad Rubaie Abd Rahaim, Mohd Faizul Md Taib dan Mohd Amirul Faizal Mohd Shaarani ini turut berjaya dilaksanakan apabila kemahiran memanah tradisional telah dijadikan sebagai satu kemahiran tambahan dalam sukatan KRS/TKRS memandangkan bahan-bahan rujukan berkaitan sukan tradisional ini amat kurang di Malaysia.

“Buku ini bukan sahaja mendedahkan kemahiran-kemahiran berkaitan memanah tetapi juga penekanan kepada aspek pengetahuan asas, keselamatan dan sejarah perkembangannya sebagai satu warisan tradisi kepahlawanan Islam dulu, kini dan akan datang,” jelas beliau.

Sehubungan dengan itu, beliau menzahirkan penghargaan kepada semua ahli panel penulis dan pihak penerbit serta berharap agar usaha menghasilkan buku rujukan yang berkualiti tinggi untuk generasi akan datang ini dapat diteruskan.

Anugerah Buku Malaysia merupakan pengiktirafan yang diberikan terhadap karya terbitan Malaysia pelbagai kategori yang memperlihatkan mutu, karya dan penerbitan yang tinggi.

Sesi undian kedua bagi Anugerah Buku Malaysia 2020 akan bermula sedikit masa lagi bagi menentukan siapa di antara para finalis yang akan menjadi pemenang bagi setiap kategori anugerah yang dipertandingkan manakala acara Majlis Anugerah Buku Malaysia 2020 akan disiarkan secara dalam talian di laman Facebook Anugerah Buku Malaysia pada 21 April ini.

Dua buku yang terbitan syarikat Al-Ameen Serve Holdings Sdn Bhd ini telah dicalonkan oleh syarikat itu dan bersaing dengan ratusan calon judul buku yang lain bagi kategori Anugerah Buku Pendidikan Sekolah (Rendah dan Menengah) sebelum berjaya tersenarai sebagai finalis.


Wanita Seimbang Keluarga, Kerjaya: Apa Solusinya?

Pada era prakemerdekaan, pintu buat golongan wanita untuk mendapat peluang pendidikan tidak dibuka dengan meluas.

Namun, selepas kedatangan Dasar Ekonomi Baru sekitar tahun 1970an, kerajaan telah menekankan penglibatan wanita dalam bidang pekerjaan sehingga membuka peluang yang luas kepada wanita untuk terlibat dalam bidang pendidikan.

Ekoran daripada itu, bilangan kaum wanita yang mendapat pendidikan semakin bertambah. Menurut laporan Statistik Pengajian Tinggi 2021 yang dikeluarkan Kementerian Pengajian Tinggi, golongan wanita telah mendominasi bilangan pelajar di institusi pengajian tinggi. Keadaan pelajar perempuan melebihi lelaki menjadi trend sejak beberapa tahun kebelakangan ini.

Sekalipun begitu, keadaan sebaliknya pula berlaku di sektor pekerjaan negara. Lelaki menguasai pasaran ekonomi dengan sebanyak 81.0 peratus berbanding wanita yang menyumbang sebanyak 55.4 peratus, berdasarkan laporan Sorotan Pasaran Buruh daripada Jabatan Perangkaan Malaysia, 2021. Ini juga adalah trend yang berterusan sejak sekian lama.

Maka timbul persoalan, apakah yang mendorong wanita berpendidikan tinggi memilih untuk tidak bekerja atau berhenti kerja sedangkan mereka pernah memiliki cita-cita tinggi dalam kerjaya sewaktu membuat keputusan melangkah ke institusi pengajian tinggi?

Satu kajian telah dijalankan oleh Ila Nursalida Ali Amran berkaitan penglibatan wanita berpendidikan tinggi dalam bidang pekerjaan pada tahun 2022 melibatkan 253 responden suri rumah yang memiliki ijazah Sarjana dan Kedoktoran.

Kajian tersebut mendapati faktor utama (45.8 peratus) golongan ini memilih untuk tidak bekerja dan menjadi suri rumah adalah kerana mengutamakan kesejahteraan anak-anak dan keluarga.

Ini diikuti dengan faktor lain seperti pilihan sendiri, tiada peluang pekerjaan, kesukaran mengimbangkan peranan kerja dan rumah tangga, kualiti pusat penjagaan anak-anak yang tidak memuaskan dan sebagainya.

Masyarakat di Malaysia umumnya masih mengutamakan dan mempraktikkan nilai keluarga tradisional yang meletakkan fungsi utama wanita sebagai pengurus rumah tangga.

Justeru itu, penyertaan wanita dalam sektor pekerjaan tidak mengurangkan persepsi masyarakat terhadap peranan dan tanggungjawab mereka sebagai ibu, isteri dan pengurus rumah tangga.

Peranan penjaga rumah tangga yang diletakkan sepenuhnya kepada wanita yang berkerjaya sudah tentu akan menggandakan beban di bahunya secara mental dan fizikal.

Sebaliknya, apabila suami berperanan sebagai pasangan yang berkongsi tanggungjawab menguruskan anak-anak dan rumah tangga, keadaan ini akan mengurangkan dilema dalam diri wanita bekerjaya.

Sering kali mereka berasa tersepit antara kepatuhan pada tugasan dalam pekerjaannya dan memelihara peranannya sebagai seorang ibu dan isteri.

Benar, tanggungjawab memelihara keluarga harus diutamakan berbanding kerja, namun tugasan menjaga keluarga harus sepakat dipikul bersama oleh kedua-dua suami isteri.

Keadaan ini mampu memelihara kesejahteraan dan keharmonian seluruh ahli keluarga, sekali gus menjemput rahmah dalam sesebuah keluarga.

Polisi tempat kerja yang mesra keluarga seperti adanya waktu kerja anjal, ruang bekerja secara hibrid (bekerja dari rumah dan pejabat), serta penyediaan pusat jagaan kanak-kanak menggalakkan pembentukan keluarga yang sejahtera seterusnya berupaya menaikkan produktiviti pekerja.

Bekerja semasa era pandemik COVID-19 telah membuktikan bahawa kerja boleh diselesaikan dengan pelbagai medium dan tempat selain pejabat melalui norma baharu.

Kajian Cisco pada tahun 2022 mendapati tiga daripada lima pekerja di Malaysia merasakan kualti kerja yang dihasilkan bertambah baik melalui kerja hibrid.

Menurut kajian ini, gaya hidup bekerja hibrid telah terbukti meningkatkan kesejahteraan, keseimbangan kehidupan bekerja dan prestasi keseluruhan pekerja di Malaysia.

Situasi kerja yang mengutamakan keseimbangan kehidupan ini mengelakkan diskriminasi ke atas pekerja yang dilihat kurang komited kerana mengutamakan penjagaan keluarga pada waktu diperlukan.

Tidak semua orang perlu bekerja di pejabat atau mempunyai pasangan atau sokongan keluarga untuk diharapkan. Persekitaran kerja yang mesra keluarga dapat menyokong meraikan pelbagai gaya keibubapaan dan realiti sosioekonomi yang dihadapi oleh sesebuah keluarga.

Menurut Ila Nursalida yang juga Timbalan Pengerusi  Persatuan Suri Rumah Rahmah Malaysia (SRR)), kebiasaannya setelah kira-kira 10 tahun menjadi suri rumah, wanita berpendidikan tinggi akan mempertimbangkan keputusan untuk memasuki alam pekerjaan semula setelah keadaan anak-anak dan keluarga kembali stabil.

Tambahnya lagi, cabaran memasuki alam pekerjaan pada usia melebihi 35 tahun dan jarak tempoh tidak bekerja yang terlalu lama sering kali menjadi penghalang bagi suri rumah untuk kembali bekerja terutamanya dalam bidang kelayakan pendidikan yang telah diraih, seperti sektor kejuruteraan, sains dan teknologi.

Program pemahiran semula (reskilling) dan peningkatan kemahiran (upskilling) yang pernah dijalankan kerajaan di bawah skim penajaan Yayasan Penjana pascapandemik COVID-19 sangat bermanfaat mengisi kelompongan ini sebagai tempat untuk mereka yang mahu menyediakan diri ke alam pekerjaan semula melalui asahan ilmu dan kemahiran.

Faktor yang mempengaruhi golongan wanita berpendidikan tinggi berehat daripada alam kerjaya sering kali merupakan faktor sementara. Kesediaan diri dan persekitaran kerja yang menggalakkan akan menarik mereka semula untuk bekerja.

Konsep keseimbangan hidup bekerja merupakan norma baru yang harus digalakkan dan disokong bagi menarik dan mengekalkan penyertaan wanita dalam sektor pekerjaan.

Di samping itu, kesejahteraan keluarga dapat dipupuk sebagai tunggak utama masyarakat. Ini kerana keluarga yang bahagia dan harmoni merupakan pemacu kemajuan dan pembangunan negara.

Bagi merealisasikan hasrat ini, semua pihak yang terlibat iaitu majikan, pekerja dan ahli keluarga harus bekerjasama sebagai satu pasukan, menguatkan antara satu sama lain agar semua pihak meraih manfaat yang optimum daripadanya.

Kerja menjadi tempat yang menyenangkan apabila kualiti kehidupan diraih melaluinya.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke-Ban: Buku pertama MyCARE versi Mandarin

Buku ini telah dilancarkan oleh Pengerusi MyCARE, Prof. Madya Dr. Hafidzi Mohd Noor dalam program Brunch4Humanity untuk mengumpul dana #GiveHope anjuran Rose2Rose di Restoran Nelayan Gombak pada Ahad lalu di sini.

Dengan harga RM25 sebuah, MyCARE membawa konsep ‘beli dan hadiah’ kepada rakan-rakan berbangsa Cina di mana setiap pembelian untuk edisi terhad ini akan mendapat bookbelt, sampul angpau dan beg cenderamata.

Dr Hafidzi turut mengucapkan tahniah kepada Saudara Teo Ann Siang, eksekutif MyCARE atas kejayaan menghasilkan buku tersebut.

“Kami berbangga dengan sumbangan saudara yang amat besar kepada kemanusiaan.”

Untuk membeli buku tersebut, sila hubungi beliau di talian 016-6319296 atau 03-89412341 dan pembayaran boleh dibuat ke akaun CIMB Humanitarian Care Malaysia 8600-468-416.

Dalam majlis Brunch4Humanity itu, Dr. Fauziah Mohd Hasan, Penasihat Rose2Rose turut menerima cek RM20,000 daripada UKM Specialist Centre untuk projek #GiveHope bagi menampung kos pembedahan 3,000 pesakit miskin serta tangan dan kaki palsu untuk 18 kanak-kanak di Gaza.

“Setiap ringgit yang kita sumbangkan sangat bermakna, ia akan mengubah kehidupan mereka,” kata beliau.

Pelancaran buku, sumbangan untuk #GiveHope dan perkongsian Dr Fauziah

Dr. Fauziah turut menceritakan kepada hadirin Brunch4Humanity detik-detik ketika ditahan rejim Israel semasa misi Women’s Boat to Gaza, (WBG) dan realiti penangkapan haram tanpa bicara ramai wanita dan kanak-kanak Palestin oleh Zionis Israel.

Anda boleh terus menyumbang untuk Projek #GiveHope melalui akaun Maybank Humanitarian Care Malaysia 5642-5856-0698.

Antara aktiviti lain yang dijalankan di majlis ini adalah jualan buku travelog WBG, 35 Batu Nautika, persembahan flashmob tentang White Helmet oleh Standup Flashmob serta persembahan lagu Serikandi Besi dan Suara Intifadah oleh kumpulan nasyid Zëyad.


Sambutan Maulidur Rasul dalam kepelbagaian etnik dan agama di Malaysia

Umum mengetahui bahawa tarikh yang diterima umum bagi Hari Keputeraan Baginda Rasulullah SAW adalah pada 12 Rabiulawal. Pada setiap tahun, pasti rakyat Malaysia menyambutnya dengan penuh kerinduan dan kecintaan kepada Baginda Rasulullah SAW dengan pelbagai tema dan pada tahun ini bertemakan “Ukhuwah Islamiah Asas Penyatuan Ummah”.

Kita sudah sedia maklum bahawa perutusan Rasulullah SAW adalah sebagai pembawa rahmah kepada sekalian alam.

Tetapi persoalannya, sejauh manakah kita memahami bagaimana prinsip rahmah itu dibawa oleh Rasulullah dan apakah ertinya untuk pelbagai penganut agama di Malaysia?

Persoalannya juga, mengapakah sambutan ini masih eksklusif berlegar dalam kalangan masyarakat Islam, padahal Rasulullah SAW adalah pembawa rahmah untuk umat keseluruhannya tidak kira agama, bangsa dan negara? Dan bagaimanakah Maulidur Rasul menjadi sebuah hari yang mendidik keharmonian hubungan etnik dan penganut agama di Malaysia?

Sambutan Maulidur Rasul yang lebih inklusif

Saya tertarik apa yang dikupas oleh Dr Maszlee Malik dalam bukunya “Risalah Pemuda Muslim” dalam Bab 24 muka surat 139 bertajuk “Nilai Sejarah dan Maulid”. Beliau mengupas:

“Antara isu yang menjadi polemik ialah isu ‘maulid al-Rasul’. Setiap kali kedatangan ‘maulid’, kini sudah mula polemik tentang bidaah atau tidaknya sambutan tersebut. Ada yang mempertahankan, mereka dengan mudah menuduh lawan mereka sebagai golongan yang tidak mencintai Nabi, menghina Nabi dan musuh islam. Dan ada yang menentang pula melemparkan dakwaan lawannya itu mengikuti jejak Nasrani (Kristian) dalam mendewakan Nabi, menderhakai Nabi kerana Nabi tidak pernah menganjurkan sambutan sedemikian rupa.”

“Jika diteliti punca pertelingkahan tersebut ialah berpunca daripada apabila mereka menganggap isu maulid itu sebagai sambutan ‘ritual-spiritual’ atau sesuatu yang bersifat diniyy (keagamaan). Bagi yang menyambut, upacara tersebut merupakan kewajipan, seumpama wajibnya menyambut Aidiladha setahun sekali. Bagi yang tidak merayakan, mereka seakan-akan berdosa dan tidak mencintai Nabi. Bagi yang menentang pula, mereka melihat, perayaan keagamaan yang dianjurkan berdasarkan dalil hanya dua iaitu Aidilfitri dan Aidiladha.”

“Ternyata ada jalan keluar untuk isu ini yang mana perayaan atau sambutan maulid perlu dikeluarkan daripada kerangka ritual-spiritual yang ditanggapi selama ini. Perayaan itu harus dilihat melalui kaca mata sebagai satu tarikh bersejarah untuk dikenang dan dijadikan iktibar serta pengajaran. Pemuliharaan unsur-unsur sejarah amat penting, termasuklah perayaan dan peringataan tarikh-tarikh tersebut.”

“Apakah yang akan dimanfaatkan oleh umat Islam jika perayaan maulid ini dikeluarkan daripada kerangka ritual-spiritual kepada kerangka sejarah-budaya?

Tentunya banyak sekali manfaatnya malah ia jauh lebih bermakna daripada mengadakan perarakan yang tidak tahu apa kesannya. Usaha mempromosi ajaran Nabi Muhammad SAW yang bersikap universal dan kemanusiaan perlu ditonjolkan. Keperibadiannya yang hebat, pemimpin yang agung, peniaga yang berjaya, suami yang ideal, bapa yang mithali, guru yang berdedikasi, pendidik yang menyantuni, pahlawan perang yang berjaya dan pelbagai ciri kemanusiaan Baginda yang boleh diteladani.”

“Dan usaha memperingati Nabi Muhammad SAW sepatutnya tidak berlegar-legar dalam kalangan umat islam semata-mata, malah sepatutnya dijadikan maklumat untuk dikongsikan bersama dengan mereka yang bukan islam. Perayaan berunsur sejarah-budaya ini sepatutnya dijadikan inklusif dan bukan eksklusif untuk orang islam semata-mata. Ajaran Nabi Muhammad SAW yang mementingkan pemeliharaan nyawa, agama, intelektual, harta dan maruah perlu ditonjolkan sebagai ajaran yang mengutamakan “kesempurnaan hidup manusia”.”

Dalam penutup bab ini, Dr Maszlee Malik membuat kesimpulan bahawa sudah tiba masanya Islam dalam bentuk yang lebih komprehensif dan syumul dikeluarkan daripada kesempitan dogma dan acuan golongan jumud yang berkepentingan. Islam sebagai Rahmatan Lil Alamin (rahmat sekalian alam) perlu dijadikan inklusif kepada semua pihak, termasuk kepada mereka yang bukan Islam dan bukan untuk umat Islam semata-mata.

Perutusan Rasulullah sebagai ‘Rahmatan Lil Alamin’ dapat dimanfaatkan oleh rakyat Malaysia keseluruhannya melalui teladan yang ditunjukkan oleh Rasulullah melalui kebijaksanaannya dalam pengurusan dakwah. Sepertimana yang kita ketahui bahawa dakwah Rasulullah terbahagi kepada dua peringkat, pertama ialah 13 tahun di Mekah dan kedua adalah selama 10 tahun di Madinah. Kedua-dua peringkat ini dilalui oleh Rasulullah dengan pelbagai pengurusan yang efektif dan strategi yang sangat bijaksana.

Dalam buku “Hebatnya Rasulullah: Teladani Peribadi dan Pengurusan Kekasih Allah” karya Ustaz Ahmad Zahiruddin Mohd Zabidi, menekankan lima aspek kekuatan dan kunci efektif dakwah Rasulullah, iaitu:

1. Disiplin pengurusan wahyu2. Bijaksana dalam memberikan teladan3. Bijaksana dalam komunikasi4. Bijaksana dalam mendekatkan diri dengan pengikut 5. Bijaksana dalam pengkaderan dan perwakilan yang terpilih dan tepat.

Ini menunjukkan bahawa Rasulullah harus menjadi teladan kita dalam menyebarkan dakwah. Maulidur Rasul seharusnya menjadi medan untuk kita suburkan dakwah dalam kalangan bukan Islam supaya masyarakat bukan Islam juga dapat menjiwai dan merasai Maulidur Rasul kerana Rasulullah adalah model untuk semua, bukan sahaja golongan Muslim. Sebagai contoh, menganjurkan ‘street dakwah’, ‘open masjid’ kepada non-Muslim, menyebarkan risalah-risalah tentang kehebatan Rasulullah dan sebagainya.

Seterusnya, Muslim perlu mengamalkan sunnah Rasulullah SAW dengan bermuamalah dengan masyarakat bukan Islam dengan baik. Sebagai contoh, memberi hadiah kepada bukan Islam sempena Maulidur Rasul, bermanis wajah dan berkongsi kepada rakan non-Muslim bahawa hari tersebut adalah hari kelahiran junjungan mulia.

Di samping itu, media juga perlu berperanan untuk menyebarkan info dan maklumat tentang baginda Rasulullah SAW kepada masyarakat bukan Islam. Sebagai contoh, membuat dokumentari tentang akhlak Nabi, kedepankan komen-komen tokoh bukan Islam terhadap keunggulan peribadi Nabi dan sebagainya.

Dalam buku “Hebatnya Rasulullah: Teladani Peribadi dan Pengurusan Kekasih Allah” penulis juga menyebut bahawa Micheal H. Hart dalam bukunya “The 100: A Ranking of the Most Influential Persons in History” mengulas mengenai Nabi Muhammad SAW dan meletakkan Baginda sebagai individu paling berpengaruh dengan komennya yang berbunyi:

“My choice of Muhammad to lead the list of the world`s most influential persons may surprise some readers and may be questioned by others, but he was only man in history who was supremely successful on both the religious and secular levels. Of humble origins, Muhammad founded and promulgated one of the world`s great religions, and became immensely effective political leader. Today, thirteen centuries after his death, his influence is still powerful and pervasive.”

Ini menunjukkan bukti bahawa sarjana dan cendekiawan barat juga memuji dan menghargai kehadiran seorang insan agung dan ia wajar dimanfaatkan oleh orang Islam khususnya para agamawan untuk menggunakannya bagi menyakinkan masyarakat bukan Islam tentang keistimewaan Baginda dan ia bertepatan dengan mesej perutusan Rasulullah ke dunia ini sebagai rahmah kepada sekalian alam.

Rasulullah SAW ahli politik yang mithali

Kita juga perlu meneladani kebijaksanaan Rasulullah dalam pengurusan politik. Rasulullah adalah ahli politik terawal dalam sejarah Islam. Bermula dengan satu gerakan yang kecil kemudian Baginda mengambil keputusan untuk berhijrah ke Madinah untuk membentuk satu pemerintahan atau dikenali sebagai negara Islam pertama di Madinah. Selain itu, Rasulullah terlibat dengan perundingan, perjanjian dan sebagainya, dan Rasulullah menghadapi isu penentangan daripada kaum Yahudi, Nasrani dan Musyrikin. Semuanya dilalui oleh Rasulullah dengan amanah, qudwah (teladan) yang baik, berdedikasi dan menepati janji.

Ketika Rasulullah menjadi ketua negara Madinah pada ketika itu, Baginda mengamalkan tadbir urus yang baik dengan memberi hak kesamarataan sosial kepada semua masyarakat tidak kira Islam mahupun tidak dan ini adalah satu elemen yang penting yang perlu dimainkan oleh setiap darpadai pemimpin kita untuk merealisasikan keadilan yang mana ia adalah cabang daripada Maqasid Syariah dan ia perlu diletakkan sebagai asas dalam sistem pentadbiran negara.

Oleh itu, kita seharusnya menterjemahkan kecintaan kita kepada Nabi dengan memberikan impak yang positif dalam melahirkan insan dan masyarakat yang sesebuah negara yang bebas dari korupsi, penipuan, politik adu domba, tiada akauntabiliti dan menjana ketelusan dalam pentadbiran.

“Sungguh telah ada pada diri Rasulullah itu suri teladan yang baik bagimu iaitu bagi orang yang mengharapkan rahmat Allah dan kedatangan hari kiamat dan yang banyak mengingat Allah.” (Surah al-Ahzab: 21)

Salam Maulidur Rasul buat semua rakyat Malaysia!

Jadikan Rasulullah sebagai contoh dan teladan dalam segenap aspek kehidupan pengurusan, pentadbiran, perniagaan, dakwah, akhlak, politik, ketenteraan, keluarga dan sebagainya.

Inilah keunggulan keperibadian dan akhlak baginda, bagaimanakah pula peribadi dan akhlak kita? Sudahkah kita mencontohi baginda tanda kasih kita kepadanya?

Rujukan:[1] Risalah Pemuda Muslim, Maszlee Malik[2] Hebatnya Rasulullah: Teladani Peribadi dan Pengurusan Kekasih Allah, Ahmad Zahiruddin Mohd Zabidi

Nik Fatma Amirah Nik MuhamadBiro Penyelidikan IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Silang budaya antara dua sekolah

Pada peringkat awal, pihak sekolah mengadakan kunjungan muhibah ke Sekolah Menengah Jenis Kebangsaan (SMJK) Sin Min yang kemudian cetus kolaborasi erat antara kedua-dua sekolah menggalakkan pergaulan pelajar yang berbeza agama dan bangsa.

Menurut Pengetua SM Al-Islah, Ainon Ariffin, pendidikan silang budaya yang ditekankan selaras sasaran petunjuk prestasi utama (KPI) yang ditetapkan oleh Pusat Pendidikan Al-Islah (PPAI) bawah Pelaksanaan Pentaksiran Konstruk Pelajar IKRAM-MUSLEH (PKPIM) bertujuan untuk memupuk semangat perpaduan di antara kaum di negara ini.

“Bersempena dengan kunjungan muhibah yang diadakan tahun lalu, pelajar sekolah kami berpeluang untuk membuat persembahan nasyid dan juga seni mempertahankan diri di hadapan pelajar SMJK Sin Min untuk memperkenalkan budaya kita kepada kaum lain.

“Tahun ini pula, pelajar SMJK Sin Min menonjolkan bakat persembahan Gendang 24 Musim bagi menyerikan majlis Hari Anugerah Kecemerlangan Akademik dan Sahsiah (AKAS) kepada pelajar-pelajar yang cemerlang pada sesi 2015 selepas persembahan Seni Mempertahankan Diri (BaSeD) daripada pelajar SM Al-Islah,”katanya.

Ainon berkata, keunikan persembahan berlainan kaum antara sekolah itu mendapat pujian daripada Ketua Penolong Pengarah, Sekolah Pendidikan Islam, Jabatan Pendidikan Negeri Kedah, Ismail Yahya atas inisiatif yang julang kali yang diambil pihak sekolah.

“Selain daripada pujian, pihak sekolah juga diminta teruskan jalinan kolaborasi dengan sekolah berkenaan dari aspek akademik mahupun aktiviti yang lain seperti sukan, program kebudayaan dan sebagainya,”katanya.

Lanjutan saranan serta kerjasama sangat baik daripada Pengetua SMJK Sin Min, Ong Chan Boon, SM Al-Islah meneruskan jalinan dua sekolah menerusi aktiviti sukan, baru-baru ini.

“Pihak sekolah mengadakan perlawanan persahabatan dengan SMKJ Sin Min, pada 16 April lalu.

Antara acara yang dipertandingkan bola tampar, ping pong dan badminton.

“Saya yakin, menerusi program ini juga berjaya menjalin persefahaman, meluputkan rasa syak wasangka dan prejudis yang tidak berasas dalam kalangan rakyat yang berbilang kaum khususnya pelajar sekolah khususnya sekolah satu aliran,”katanya.

Di samping itu, beliau berkata hasil kolaborasi antara dua sekolah berkenaan, pelajar sekolah turut diberi peluang untuk mempelajari permainan ‘Diabolo’ iaitu satu permainan berasal dari China.

“Sekumpulan pelajar tingkatan dua dari sekolah kami mendapat latihan di SMJK Sin Min untuk bermain ‘Diabolo’ iaitu satu permainan memegang stik kayu yang ikat dengan tali nilon dengan menggunakan kedua-dua belah tangan.

“Iaitu, pemain dilatih seperti bermain ‘yo-yo’ daripada terjatuh dan memutarkan ‘Diabolo’ dengan laju untuk melakukan pelbagai aksi yang mengagumkan. Dengan aktiviti sebegini juga dapat merapatkan jurang komunikasi antara pelajar aliran agama dan aliran bahasa Cina,”katanya.

Ainon berkata, pihaknya sedang merancang melatih pelajar SMJK Sin Min bagi pertandingan forum Bahasa Melayu yang dijangka diadakan peringkat SMJK Cina di negeri ini.

“Pihak kami dalam perancangan mengadakan kelas Mandarin dengan khidmat tenaga pengajar SMJK Sin Min pada hujung tahun ini bagi mengajar pelajar dan guru sekolah dalam konteks mengukuhkan integrasi etnik di Malaysia dan menjadi nilai tambah khusus pelajar ketika menjejak kaki ke dunia luar.

“Ini kerana penguasaan bahasa ketiga juga memberi ruang kepada pelajar mempelajari budaya dan bahasa kaum lain walaupun berasal dari sekolah agama.

“Nilai tambah mempelajari bahasa asing selain Bahasa Inggeris adalah kelebihan dan juga membantu produktiviti ketika berada di peringkat di dunia luar yang peluang dengan persaingan khususnya alam pekerjaan, nanti,” katanya.

Sumber: Sinar Harian | 28 April 2016 | http://bit.ly/1Y2Js75

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


KPDNHEP tetapkan harga maksimum musim perayaan

SERI KEMBANGAN – Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, sebanyak 22 jenis barangan akan ditetapkan harga maksimum semasa pelaksanaan Skim Harga Maksimum Musim Perayaan (HRP) 2022 yang melibatkan kategori hasil laut, barangan kering, sayuran dan daging.

“HRP 2022 ini akan berkuat kuasa pada 26 April sehingga 6 Mei 2022 iaitu tujuh hari sebelum, semasa dan tiga hari selepas perayaan.”

Dalam kenyataan yang dikeluarkan itu, beliau berkata, ia sebagai langkah menstabilkan harga barangan dan memastikan keberadaan bekalan di pasaran sebelum, semasa dan selepas perayaan.

“Penentuan harga maksimum ayam dan telur ayam juga sedang berkuat kuasa sehingga 5 Jun 2022 sebagai langkah untuk menstabilkan harga ayam dan telur ayam serta memastikan keberadaan bekalannya di pasaran,” kata Nanta Linggi.

Menurutnya, jumlah barangan harga terkawal bagi pelaksanaan penentuan harga maksimum ayam dan telur ayam serta HRP 2022 adalah melibatkan 28 jenis barangan daripada kategori ayam, telur ayam, sayur, barangan kering, sayuran dan daging.

“Bagi negeri-negeri, penentuan harga barangan dibuat mengikut kesesuaian harga pasaran semasa dan mengambil kira faktor perubahan harga khususnya bagi barangan import yang dipengaruhi oleh harga daripada negara asal, perubahan kadar tukaran mata wang dan peningkatan kos utiliti penternak,” jelasnya.

Dalam pada itu, anggota penguat kuasa KPDNHEP akan berada di lokasi-lokasi yang menjadi tumpuan orang ramai membeli-belah seperti pasar awam, pasar tani dan pasar raya untuk menjalankan pemeriksaan dan pemantauan setiap hari bagi memastikan pematuhan oleh peniaga sepanjang tempoh pelaksanaan skim ini.


Pentingnya peranan bapa membesarkan anak sebagai Muslim

IKRAM Legal menyeru umat Islam khususnya para bapa untuk mengambil iktibar daripada Penghakiman Mahkamah Persekutuan dalam kes Rosliza binti Ibrahim v. Kerajaan Negeri Selangor & Majlis Agama Islam Selangor (Rayuan Sivil No.: 01(f)-2-01/2020 (B)) pada 5 Februari 2021 yang lepas (“Kes Rosliza”).

Kes ini menunjukkan betapa pentingnya para bapa untuk memelihara kehormatan diri dan nasab keturunan selari dengan prinsip Maqasid Syariah dalam mengelakkan masalah yang lebih besar pada kemudian hari khususnya berkenaan status agama anak.

Dalam masa yang sama, para bapa juga perlu mengambil pengajaran bahawa mereka perlu memainkan peranan yang aktif dalam membesarkan anaknya sebagai seorang Muslim sekali pun anak yang dilahirkan tersebut adalah merupakan anak tidak sah taraf dan/atau membesar dengan si ibu yang bukan beragama Islam.

Hal ini adalah selaras dengan saranan daripada Nabi SAW dalam hadisnya yang bermaksud, “Setiap anak dilahirkan dalam keadaan fitrah (suci bersih), kedua-dua ibu bapanyalah yang mencorakkannya menjadi Yahudi, Nasrani atau Majusi”. (Hadis Riwayat Bukhari [No. 4775] dan Muslim [No. 2658]).

Walaupun anak tersebut dilahirkan dalam keadaan ibu bapanya berdosa kerana melakukan persetubuhan haram iaitu zina, anak tersebut tetap dilahirkan dalam keadaan bersih dan tidak berdosa. Oleh itu, si bapa yang beragama Islam tetap mempunyai kewajipan dan tanggungjawab untuk mendidiknya dan membesarkannya dalam agama Islam.

Begitu juga dalam kes jika anak tersebut dibesarkan oleh si ibu yang bukan beragama Islam sekali pun, si bapa tetap mempunyai kewajipan dan tanggungjawab untuk memperkenalkan dan membesarkan si anak dengan agama Islam, di samping agama ibunya, sehinggalah si anak layak membuat keputusan untuk memilih agamanya sendiri apabila telah mencapai umur majoriti dan/atau akil baligh.

Dalam kes Rosliza tersebut, Mahkamah Persekutuan telah membuat satu penghakiman yang menjadi mercu tanda kes (landmark case). Kesemua sembilan (9) panel Hakim telah bersetuju secara sebulat suara bahawa Mahkamah Tinggi Sivil mempunyai bidang kuasa untuk mendengar permohonan seseorang untuk mengesahkan bahawa beliau bukannya seorang Muslim dari awal lagi (berbeza dengan kes pengesahan status Murtad yang hanya boleh diputuskan oleh Mahkamah Syariah).

Walau bagaimanapun, tujuh (7) orang Hakim memutuskan yang Rosliza binti Ibrahim bukanlah seorang Muslim dari lahir menurut Seksyen 2 Enakmen Pentadbiran Agama Islam (Negeri Selangor) 2003 sementara dua (2) orang lagi Hakim memutuskan bahawa isu tersebut hendaklah diputuskan oleh Jawatankuasa Fatwa Negeri Selangor menurut Seksyen 53 Enakmen yang sama.

Dalam penghakiman majoriti setebal 49 muka surat yang ditulis oleh Ketua Hakim Negara, Tengku Maimun binti Tuan Mat, Mahkamah Persekutuan memutuskan bahawa Rosliza binti Ibrahim bukanlah seorang Muslim dari lahir kerana ketiadaan bukti yang mencukupi untuk membuktikan bahawa Rosliza binti Ibrahim sememangnya adalah seorang Muslim sejak dari lahir dalam keadaan beliau merupakan anak tidak sah taraf dan dibesarkan oleh ibunya yang beragama Buddha.

Bukti dokumentari yang dikemukakan hanyalah butiran dalam kad pengenalan dan dalam permohonan semasa membuat kad pengenalan yang menyatakan status beliau sebagai beragama Islam, namun Mahkamah Persekutuan memutuskan yang butiran tersebut tidak memadai untuk diterima sebagai bukti yang muktamad dan ianya hendaklah dibuktikan sebagai benar sekiranya berlaku pertikaian.

Justeru, IKRAM Legal berharap rakyat Malaysia yang beragama Islam khususnya dapat menerima dan/atau menghormati penghakiman tersebut. Dalam masa yang sama, pihak Jabatan Pendaftaran Negara (JPN) juga perlu lebih berhati-hati selepas ini dalam menerima apa-apa permohonan untuk mengeluarkan kad pengenalan khususnya berkenaan identiti agama seseorang bagi mengelakkan kes sebegini berulang kembali.

Marwan bin Abdullah
Pengerusi IKRAM Legal

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kedutaan Mesir enggan terima memo

Kumpulan berkenaan dimaklumkan oleh wakil kedutaan bahawa pihak mereka enggan menerima memorandum berkenaan kira-kira 45 minit selepas itu. Isi memorandum tersebut adalah bantahan terhadap tindakan keras kerajan Mesir ke atas penunjuk perasaan selain mendesak Presiden Mesir, Hosni Mubarak meletak jawatan.

Walaupun memorandum berkenan tidak berjaya diserahkan kepada wakil kedutaan Mesir namun ia tetap diserahkan melalui peti pos.

Pengerusi Lajnah Perhubungan Antarabangsa PAS, Dr Syed Azman Syed Ahmad berkata, pihaknya akan meneruskan gesaan berkenaan melalui himpunan rakyat yang akan diadakan pada Jumaat ini.

“Mungkin pihak Kedutaan Mesir tidak mahu terima kerana hari ini tidak ramai yang membuat gesaan, namun insya-Allah Jumaat ini kita akan himpunkan antara 5,000 hingga 10,000 rakyat bagi mengadakan demonstrasi,” ujarnya.

Dalam perkembangan berkaitan, beliau menyuarakan sokongan yang tidak berbelah bahagi kepada rakyat Mesir bagi menuntut kebebasan dan memastikan amalan demokrasi dilaksanakan di negara itu.

Antara yang turut hadir semasa proses penyerahan memo pagi tadi adalah Naib Presiden IKRAM, Hj Syed Ibrahim Syed Noh; Setiausaha Agung IKRAM, Hj Zaid Kamaruddin; Ahli Jawatankuasa IKRAM, Hj Nahar Md Nor; Ketua Penerangan PAS Pusat, Ustaz Idris Ahmad; Ketua Pemuda PAS, Ustaz Nasrudin Hassan; Ahli parlimen Batu, Tien Chua; bekas Setiausaha Agung PRM, Cikgu Ishak Surin dan Ahli Majlis Pimpinan PKR, Badrul Hisham Shaharin.

Haji Nahar dalam ucapan ringkasnya menegaskan, penyerahan memorandum pada hari ini diadakan agar pemerintah Mesir mendengar tuntutan rakyatnya.

“Sudah lebih daripada 30 tahun rakyat Mesir ditindas.  Mereka hidup dengan kadar kemiskinan dan pengangguran yang sangat tinggi. Hari ini mereka sudah tidak dapat bersabar lagi, mereka berhimpun di Medan Tahrir kerana mereka percaya keadilan mesti ditegakkan dan kezaliman mesti dimusnahkan,” katanya.
Perhimpunan pada 4 Februari ini akan bermula dari Masjid KLCC menuju ke Kedutaan Amerika Syarikat sebaik sahaja selesai solat Jumaat.

(Foto-foto oleh Ismail Awang)


Aqsa Syarif, IKRAM berkonvoi untuk Palestin

Tarikh 21 Ogos sengaja dipilih bagi mengingati detik hitam 21 Ogos 1969 apabila Dennis Michael, seorang pelampau Yahudi berbangsa Australia yang kononnya kurang siuman telah bertindak membakar masjid al-Aqsa.

Kempen ini adalah anjuran bersama Aqsa Syarif Selangor dan Pertubuhan Ikram Malaysia (IKRAM)   Negeri Selangor dengan kerjasama Kerajaan Negeri Selangor serta sokongan daripada Viva Palestina Malaysia,   Palestine Centre of Excellence (PACE) dan Lifeline for Gaza (LL4G).

Majlis pelancaran Hari al-Quds Sedunia 2010 Peringkat Selangor telah dirasmikan oleh Exco Kerajaan   Negeri Selangor yang jiga ADUN Batu Tiga, Rodziah Ismail di Stadium Melawati 8 Ogos lalu. Sepanjang   sambutannya, kempen ini mendapat kerjasama yang baik daripada Masjid Negeri dan Daerah di   Selangor. Pada Jumaat lalu, satu khutbah Jumaat khas bersempena sambutan Hari al-Quds Sedunia   telah disampaikan di masjid-masjid seluruh negeri.

Konvoi semalam telah melibatkan hampir 200 buah kereta. Para peserta berlepas dari pejabat IKRAM   daerah masing-masing lalu bergerak ke bazar-bazar Ramadan untuk mengedarkan risalah penerangan   tentang sejarah dan perjuangan rakyat Palestin serta kezaliman berterusan yang dilakukan oleh pihak   Zionis Israel. Konvoi seterusnya bergerak ke Stadium Melawati dan tiba di Masjid Negeri kira-kira jam   5.00 petang.

Ruang waktu sebelum Maghrib diisi dengan ceramah oleh Pengerusi Aqsa Syarif, Ustaz Hasanuddin   Yunus yang merupakan salah seorang sukarelawan LL4G yang berada di atas kapal Mavi Marmara   ketika diceroboh tentera Yahudi Mei lalu.

Kira-kira 700 hadirin tekun mendengar kisah pengalaman Ustaz Hasanuddin. Jumlah itu meningkat   hampir 1,000 orang menjelang waktu berbuka puasa. Meskipun juadah yang disediakan tidak   mencukupi lantaran kehadiran yang ramai, rata-rata ahli jemaah berpuas hati. Sementelahan pula,   apalah nilai satu set juadah yang enak jika dibandingkan selerakan habuk, asap dan peluru yang   terpaksa ditelan warga Palestin sejak leih 60 tahun yang lalu!

Solat Terawih pada sebelah malamnya bagaikan ‘rahmat dalam rahmat’ apabila diimami oleh muazin   yang suaranya sering berkumandang di TV9, adik Muhammad. Dengan kelunakan suara dan teknik   taranum (bacaan al-Quran berlagu) yang pelbagai, naib juara Akademi al-Quran 2010 itu memimpin solat   terawih sehingga 20 rakaat. Sebahagian besar ahli jemaah tekun mengikutinya hingga solat witir,   bagaikan terlupa rasa penat disebabkan asyik menghayati kemerduan suara imam muda tersebut.

Sebaik selesai solat witir, para jemaah dijemput menghabiskan malam mereka dengan menjayakan acara   ‘Malam Palestin Di Hatiku’ di ruang solat tingkat bawah. Acara ini telah dirasmikan oleh Dr Badrul Amin   Baharon selaku wakil Kerajaan Negeri Selangor sekali gus mewakili Menteri Besar, Tan Seri Datuk   Khalid Ibrahim.Turut menyampaikan pidato malam tadi ialah Yang Dipertua IKRAM Selangor, Ustaz   Shamsul Maarif Ismail,  Pengarah Program merangkap Pengerusi Aqsa Syarif Selangor, Zun Arif Hakim   dan wakil Viva Palestina Malaysia, Noorazian Anidin.

Acara diserikan dengan persembahan pentomin ‘Mavi Marmara’ hasil gabungan ilham serta lakonan aktivis dari Universiti Perguruan Sultan Idris Tanjung Malim dan Universiti Teknologi MARA Shah Alam. Penasyid Muadz kemudiannya tampil diiringi empat orang anak muda yang menggelarkan diri mereka Adam’s Voice. Mereka menampilkan beberapa buah lagu bertemakan perjuangan sebelum berhenti rehat untuk memberi laluan kepada acara simbolik meruntuhkan tembok binaan Israel yang menjadikan umat Gaza terkepung dalam sebuah ‘penjara terbesar di dunia’. Para tetamu khas menurunkan tandatangan berserta kata-kata semangat di atas imej tembok tersebut sejurus sebelum ia ‘diruntuhkan’.

Muadz meneruskan persembahan dengan menjemput rakan duetnya, Shinji, seorang ‘rapper’ berbangsa Jepun yang akhir-akhir ini sering menemani persembahannya ke mana-mana. Biarpun bukan Islam, Shinji yang banyak menulis lagu-lagu berunsur kemanusiaan dan keadilan berasa puas kerana dapat meluahkan nada perjuangannya membela rakyat Palestin yang sekian lama dinafikan hak untuk hidup.

Kira-kira 2,000 orang penonton yang hadir memberikan tepukan bergemuruh kepada Shinji atas semangat yang ditunjukkannya, diselang-seli laungan takbir yang ditujukan khas kepada para pejuang di Palestin serta aktivis di Malaysia dan seluruh dunia yang tidak jemu-jemu menyokong mereka.

Sebanyak RM11,119.30 berjaya dikumpulkan dalam kutipan kilat yang dibuat sepanjang majlis malam tadi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita IKRAM bantah kenyataan menghina wanita

Tindakan beliau mengumpamakan kenaikan kadar penilaian hartanah dengan wanita adalah amat dikesali dan bertentangan dengan tema Hari Wanita Kebangsaan tahun ini, yang dicanangkan Perdana Menteri Datuk Seri Mohd. Najib Tun Razak; “Respek Wanita, Masyarakat Sejahtera”.

Walaupun menteri ini telah menyatakan permohonan maafnya, namun kenyataan seperti ini tidak wajar dan tidak patut keluar dari mulut seorang pemimpin kerajaan. Tanpa perubahan mental dan sikap, ia hanya akan tinggal retorik semata-mata dan wanita akan terus menjadi bahan lelucon  dan penghinaan seperti ini dari masa ke semasa.

Wanita IKRAM Malaysia sangat memandang berat tentang isu ini, kerana ini bukanlah kali pertama wakil-wakil rakyat membuat kenyataan menghina wanita seperti ini. Pada 9 Mei 2007, dua ahli parlimen Datuk Mohd Said Yusof dan Datuk Bung Mokhtar Radin telah membuat kenyataan yang didakwa menghina wanita di Dewan Rakyat dan ianya telah  mendapat bantahan kumpulan wanita seluruh negara.

Apakah yang boleh diharapkan jika pemimpin-pemimpin peringkat tertinggi negara tidak peka dengan teguran ini, dan tidak dapat menunjukkan contoh yang baik untuk rakyat jelata? Seharusnya, kita semua merasa insaf dan menghentikan budaya ketinggalan zaman ini, budaya merendah-rendah dan menghina-hina khususnya wanita kerana ini adalah budaya tidak bertamaddun.

Kita juga perlu sedari bahawa lelaki yang menghina wanita adalah menghina diri sendiri, kerana wanita adalah ibu yang melahirkannya, isteri yang mendampinginya, saudara perempuan dan anak perempuan permata hatinya. Sabda Rasulullah s.a.w.:  “Wanita itu syaqaiq –iaitu saudara perempuan seibu sebapa – bagi kaum lelaki.” (Hadis Riwayat Imam Ahmad, Musnad: 5869, dan juga Abu Daud dalam Sunan Abi Daud)

Rasulullah s.a.w. sebagai ikutan yang benar sepanjang zaman sudah pun mengingatkan kita sejak 1,435 tahun lalu dalam khutbah wada’ yang terkenal itu:  “ Wahai manusia, sebagaimana kamu mempunyai hak atas isteri kamu, mereka juga mempunyai hak ke atas kamu. Sekiranya mereka menyempurnakan hak mereka ke atas kamu, maka mereka juga berhak diberikan makan dan pakaian, dalam suasana kasih sayang. Layanilah wanita-wanita kamu dengan baik dan berlemah-lembutlah terhadap mereka kerana sesungguhnya mereka adalah teman dan pembantu kamu yang setia.”

Nasihat ini diamalkan oleh generasi seterusnya sehingga Khalifah Islam kedua, Sayyidina Umar r.a. menyebutkan: ”Pada zaman jahiliyah, kami tidak mengambil berat sedikit pun tentang wanita. Namun ketika Islam datang dan Allah s.w.t. menjelaskan perihal mereka, maka kami tahu mereka mempunyai hak ke atas kami.” (Hadis Riwayat Imam Bukhari)

Wanita IKRAM berharap peristiwa ini seharusnya menjadi pengajaran untuk semua pihak, khususnya golongan pemimpin dan tunjuklah contoh kepimpinan yang baik terhadap semua lapisan masyarakat khususnya wanita. Terlajak perahu boleh diundur, terlajak kata buruk padahnya. Semoga ini adalah kali terakhir wanita dihina dan dijadikan bahan lelucon di khalayak ramai seperti ini. Kami yakin dan pasti ramai lagi golongan masyarakat yang menghormati wanita di luar sana.


Varian Omicron XE dikesan di negara jiran

SERI KEMBANGAN – Menteri Kesihatan, Khairy Jamaluddin Abu Bakar berkata, varian baharu Omicron XE dilaporkan telah pun dikesan di negara jiran iaitu Thailand, namun belum menular di Malaysia, sehingga kini.

“Kita pun tidak tahu apakah ciri-ciri varian baharu ini, tetapi ada dua benda yang kita lihat iaitu kebolehjangkitannya dan keseriusannya,” ujar Khairy.

Beliau berkata, jika keseriusannya tinggi macam orang ini dijangkiti dan selepas itu betul-betul sakit sampai masuk ke hospital, KKM punya strategi (kawalan Covid-19) perlulah ditukar.

“Langkah-langkah kawalan yang sewajarnya dalam menangani kawalan Omicron XE akan ditentukan sebaik tahap kebolehjangkitan dan keseriusan itu dapat ditentukan.”

Menurutnya, ada kebolehjangkitan Omicron lebih tinggi daripada delta menyebabkan kes melambung naik, namun tahap keseriusannya lebih sederhana menjadikan unit rawatan rapi (ICU) tidak lagi penuh seperti dulu.

“Jadi untuk varian baharu ini kita kena tengok negara lain juga sama ada kebolehjangkitannya tinggi atau tahap keseriusannya yang lebih tinggi, barulah kita boleh ambil langkah-langkah yang sepatutnya,” ujarnya.

Buat masa ini katanya, varian ini belum ada di Malaysia, jadi strategi kita tetap sama.

“Sebahagian besar daripada varian yang sedang menular ketika ini adalah Omicron BA2 yang sudah pun memperlihatkan peningkatan kes di beberapa negara lain.”

Jelasnya, kajian mendapati kesan varian itu tidak begitu ketara berbanding varian asal menyebabkan kes-kes kemasukan ke hospital dan ICU di negara ini semakin menurun.

“Hari ini hampir 98 peratus daripada kes aktif kita berada di rumah, hanya isolasi ataupun mengasingkan diri dan pulih di rumah sahaja tanpa rujukan ke hospital,” katanya.

Berikutan situasi itu, KKM akan menukar strategi kawalan Covid-19 sekiranya mutasi varian Omicron XE yang baharu dikesan Pertubuhan Kesihatan Sedunia (WHO) memberi impak lebih serius.

“KKM sedang mengikuti rapat perkembangan varian itu termasuk memantau laporan WHO dan negara lain dalam aspek kadar kebolehjangkitan dan keseriusan ancaman daripada varian sedia ada,” jelas Khairy.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kekuatan negara, tamadun dari perspektif ekonomi

Sebuah tamadun itu akan kuat jika ekonominya kuat. Masyarakatnya tidak miskin malah kehidupannya berada dalam keadaan selesa.

Pentingnya ekonomi ini sehingga mampu membina karakter atau peradaban yang cemerlang seterusnya mampu membina tamadun yang gemilang.

Jika masyarakatnya miskin atau susah, maka masyarakat tersebut akan buat apa sahaja untuk meneruskan kelangsungan hidup.

Oleh sebab itu, apabila kita menyusuri sirah, Nabi Muhammad SAW ketika itu banyak membantu orang miskin dan susah kerana golongan ini mudah hilang pertimbangan dan atas dasar kasih dan sayang baginda terhadap umat manusia, maka baginda sentiasa mendekati golongan ini supaya kembali kepada fitrah Allah SWT.

Justeru, setiap lapisan masyarakat perlulah mengambil cakna akan bidang ekonomi kerana dengan kuatnya ekonomi, maka kuatlah tamadun serta peradaban dan sukar untuk ditumbangkan oleh musuh.

Ramai tokoh telah berjuang bagi membela bangsa dalam bidang ekonomi seperti Ibnu Khaldun, Khalifah Umar Abdul Aziz, Adam Smith, Alfred Marshall, Paul Samuelson, Prof. Diraja Ungku Abdul Aziz, Tun Ismail Ali, Prof. Ulung Rajah Rasiah dan ramai lagi.

Justeru, bidang ekonomi adalah salah satu terjemahan pengertian dan konsep tamadun serta peradaban.

Betapa dekatnya pengertian dan konsep peradaban serta tamadun dengan ekonomi dibuktikan dengan maksud ekonomi itu sendiri.

Ekonomi bermaksud sebuah kajian yang mengkaji keperluan dan kemahuan manusia dengan sumber yang terhad.

Menurut Ibnu Khaldun pula, ekonomi bermaksud kehidupan manusia daripada satu rupa dan keinginan untuk mendapatkan rezeki dan berusaha untuk mendapatkannya.

Sehubungan itu, setiap tamadun mesti ada sumber. Jika tiada sumber, bagaimana sebuah tamadun itu wujud dan peradabannya tidak akan mempunyai nilai-nilai murni kerana manusia akan bertindak demi kelangsungan hidup.

Melalui ekonomi, kita mampu mengoptimumkan kehidupan kita dengan segala sumber yang ada dan mengurangkan kerugian yang akan dialami dalam kehidupan.

Justeru, bagi memahami ekonomi dengan lebih mendalam, maka hendaklah kita memahami tiga (3) jenis sistem ekonomi yang asas dalam dunia ini.

Sistem yang pertama ialah sistem ekonomi kapitalis. Sistem ini bersifat kebebasan dan antara contoh kebebasan yang ditonjolkan adalah kebebasan memiliki harta persendirian, kebebasan dalam persaingan, kebebasan pengguna dan kebebasan dalam pasaran.

Secara dasarnya, sistem ini seakan membantu, namun sebenarnya sistem ini hanya memihak kepada sesiapa yang cekap mengambil kesempatan dan sistem ini mampu menindas orang yang lemah serta tidak cekap mengambil kesempatan.

Melalui sistem ini, wujudlah ketidaksamaan ekonomi dan perbezaan jurang pendapatan antara seorang dengan seorang yang lain, antara bangsa dengan bangsa yang lain dan antara negara dengan negara yang lain.

Seterusnya sistem ekonomi sosialis. Sistem ini boleh dianggap sebagai pilihan kedua terbaik kerana ia bersifat pengawalan ekonomi secara berpusat.

Segala aktiviti ekonomi sebagai contoh sebuah negara itu akan dikawal oleh pentadbiran pusat. Pun begitu, sistem ini tidak memberi kebebasan penuh masyarakat atau organisasi untuk membolot keuntungan seperti sistem ekonomi kapitalis kerana segala harta akan jadi milik negara.

Ia bertujuan memberi kesamaan ekonomi, mengoptimumkan keuntungan pengeluaran dan mendisiplinkan struktur politik sebuah negara itu.

Walau bagaimanapun, sistem ekonomi Islam adalah yang terbaik untuk menjadi amalan kepada semua negara, bangsa, masyarakat dan individu.

Ini kerana sistem ekonomi Islam berasaskan hukum-hukum perundangan daripada Allah SWT melalui al-Quran dan amalan Nabi Muhammad SAW melalui hadis atau sunnah sebagai sumber utama rujukan bagi menjalankan sistem ini.

Selain itu, sumber utama juga merangkumi ijmak (kesepakatan ulama), qiyas (mengambil hukum sebelumnya sebagai rujukan) dan ijtihad (hukum syariat yang belum jelas dalam al-Quran dan as-Sunnah oleh seorang yang faqih iaitu mujtahid).

Di samping itu, sistem ini juga mempunyai sumber kedua bagi rujukan sistem yang digunakan mengikut keperluan semasa.

Sumber kedua sistem ini merangkumi kesesuaian, kepentingan awam, pendapat sahabat Nabi Muhammad SAW, pendapat ulama dan tindakan serta perilaku masyarakat Madinah.

Sistem ini bermatlamat untuk memberi kesejahteraan ekonomi, menghindari kelaparan dengan mencukupkan keperluan asas, menggunakan sumber dengan optimum yang mengelakkan pembaziran, pengagihan harta, hak dan peluang yang saksama, jaminan kebebasan individu dan keadilan.

Di negara Malaysia yang kita cintai, sistem ekonomi yang diguna pakai ialah sistem ekonomi campuran yang mencampurkan tiga (3) sistem ekonomi yang dinyatakan.

Kenapa Malaysia menggunakan sistem berkenaan? Ini kerana bagi mengatasi kelemahan yang ada dalam sistem-sistem berkenaan.

Pun begitu, penulis beranggapan sistem ekonomi Islam tiada cacat cela kerana hukum-hukum perundangannya datang daripada Allah SWT dan Nabi Muhammad SAW.

Penulis berharap agar kerajaan akan mengamalkan sistem ekonomi Islam sepenuhnya pada masa akan datang.

Seperti yang dinyatakan pada awal perbincangan bahawa tamadun itu akan kuat jika ekonominya kuat dan kesannya, peradaban dalam tamadun itu akan mempunyai nilai-nilai murni yang tinggi.

Kerajaan Madinah, Abbasiyyah, Muawiyyah, Uthmaniyyah, Melaka dan kerajaan Islam yang lain adalah bukti pengertian dan konsep tamadun serta peradaban dalam ekonomi yang cuba kami jelaskan.

Justeru, penulis berpendapat bahawa pengertian dan konsep tamadun serta peradaban melalui pemahaman ekonomi hendaklah mendasari sistem ekonomi Islam yang sememangnya memberi pengertian yang jelas, tulus, jujur dan luhur.

Hazim Fitri Halim
Pelajar Ijazah Sarjana Muda Kewangan Islam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…